text:
Nordplus 2018-2022
Nordplus skipanin hjá Norðurlandaráðnum bjóðar nú norðurlendskum og baltiskum stovnum og felagsskapum ið arbeiða við, ella sum eru knýtt at útbúgvingar- og upplæringsøkinum, at søkja um stuðul í 2018.
Síggið framløguna hjá Holger Arnbjerg HER: https://www.youtube.com/channel/UCyQ9W3P6b7lC78qxUMBaLdw/live
Umsóknir 2018/19
Vælkomin til fimmára skeiðið Nordplus 2018-2022!
Nordplus skipanin hjá Norðurlandaráðnum bjóðar nú norðurlendskum og baltiskum stovnum og felagsskapum ið arbeiða við, ella sum eru knýtt at útbúgvingar- og upplæringsøkinum, at søkja um stuðul í 2018.
Um tú, ella tín felagsskapur, arbeiða innan útbúgving ella upplæring, ber tað nú til at søkja um Nordplus stuðul til flytføri til tvørtjóða studentin, skúlanæmingin ella læraran, og til felags verkætlanir og samstarvsvirksemi millum útbúgvingarstovnar og felagsskapir í Álandi, Danmark, Estlandi, Føroyum, Finnlandi, Grikkalandi, Íslandi, Letlandi, Litava, Noregi og Svøríki.
Umsóknarfreistin fyri 2018 er 1. februar og samlaða stuðulsupphæddin er 9,3 mill. evrur.
Hvat nýtt er á skránni?
Umsóknarfreistin er flutt til 1. februar – fyri betur at passa til skúlaárið, og fyri at geva útbúgvingarstovnunum betri tíð til at leggja verkætlanirnar til rættis.
Fleiri broytingar eru gjørdar innan skipanina, Nordplus Mál og Mentan til tess at gera skipanina meira opna og atkomuliga fyri umsøkjarar. Til dømis við menningarstuðli til tvíliðað samstarv, og við at samfíggingarstøðið er lækkað.
Les meira um møguleikarnar við Nordplus 2018-2022 í Nordplus hondbókini.
Nordplus skiparnirnar 2018-2022
Nordplus hevur fimm undirskipanir, ið fevna um alt útbúgvingarøkið. Undirskipanirnar rúma endamálinum hjá Norðurlandaráðnum, um at fáa til vega hægri góðsku og meira samstarv innan útbúgvingarøkið í norðurlanda- og baltiska økinum. Tað ber til at lesa meira um endamálini í Nordplus hondbókini.
Í trimum av skipanunum – Nordplus Junior, Nordplus Vaksin og Nordplus Hægri Útbúgving – er økið í miðdeplinum, meðan Nordplus Horisontal og Nordplus Mál og Mentan eru tvørgangandi skipanir við verkætlanum sum fara tvørtur um vanligu bólkarnar og sektorarnar, og sum eisini menna samstarv innan norðurlendsku málini.
Í gjøgnum Nordplus skipanirnar ber tað til at søkja um stuðul til verkætlanir ella samstarv, men Nordplus Junior, Nordplus Vaksin og Nordplus Hægri Útbúgving geva eisini møguleika fyri stuðli til fígging av flytføri.
Tær fimm Nordplus skipanirnar eru:
Nordplus Junior: - er ætlað lærarum og næmingum í fólkaskúlum, miðnámi og innan yrkisútbúgvingar, og skipanin letur stuðul til samstarv, verkætlanir og flytføri.
Nordplus Hægri Útbúgving: - er ætlað til at menna samstarv fyri lærarar og studentar innan hægri útbúgvingar, og skipanin letur stuðul til samstarv, verkætlanir og flytføri.
Nordplus Vaksin: - er ætlað at menna samstarvið fyri fólksliga upplýsing og undirvísing av vaksnum, og skipanin letur stuðul til samstarv, verkætlanir og flytføri.
Nordplus Horisontal: - letur stuðul til verkætlanir ið fara tvørtur um vanligu bólkarnar og sektorarnar.
Nordplus Mál og Mentan: - er skipan, sum letur stuðul til samstarv og verkætlanir sum hava til endamáls at menna og styrkja støðuna hjá norðurlendsku málunum.
Nordplus varpar ljós á integratión í 2017 og 2018
Í 2017 og 2018 eggjar Nordplus til, at umsøkjarar innan allar Nordplus skipanirnar og øll øki gera verkætlanir, ið viðvíkja integrering av flóttafólki og tilflytarum í útbúgving og upplæring. Tað ber til at lesa meira um tað her: http://www.nordplusonline.org/eng/News2/NEWS-AND-ARCHIVE/Integration-in-Education
Frá 2018 kunnu skúlar undir Dansk Skoleforening for Sydslesvig luttaka í verkætlanum sum danskt stuðlaðir luttakarir. Lesið meira um hetta í Nordplus hondbókini.
Títt næsta stig
Fyri at fáa hjálp við Nordplus umsókninikanst tú fara inn á stig-fyri-stig-leiðbeiningina hjá Nordplus: http://www.nordplusonline.org/nor/Hvordan-soeke/Steg-for-steg
Freistin fyri allar Nordplus skipanirnar er 1. februar 2018.
Nordplus hondbókin
Nordplus hondbókin er leiðbeiningin hjá umsøkjarum, og í hondbókini ber til at finna serstaka kunning um allar skipanirnar viðvíkjandi stuðulsmøguleikum og treytum:
www.nordplusonline.org/nor/Hvordan-soeke/HAANDBOKEN
Espresso – Nordplus umsóknarskipanin
Tú kanst skriva tína umsókn og senda hana í gjøgnum Espresso, online umsóknarskipanin hjá Nordplus. Skráset teg og rita inn her:
www.nordplusonline.org/eng/Projects2/ESPRESSO
Dátugrunnur fyri samstarvsfelagar
Tað er ein fyritreyt, at tín umsókn er partur av einum felags uppskoti saman við stovnum ella feløgum frá øðrum londum sum eru partur av Nordplus sameiningini. Leitar tú eftir einum stovnsfelaga til tína verkætlan ber tað til at skráseta teg og leita í Nordplus Partner Search Database: http://www.nordplusonline.org/nor/Hvordan-soeke/PARTNERSOEK
Kunning og vegleiðing í tínum egna landi
Tað eru Nordplus skrivstovur í øllum londunum ið luttaka í skipanunum. Hevur tú spurningar ella tørv á at fáa hjálp við umsóknini, kanst tú seta teg í samband við Altjóða Skrivstovuna: www.setur.fo/ask
Meira kunning um Nordplus fæst á www.nordplusonline.org
https://setur.fo/lestrarliv/hent-vitan-um-lestur/skiftislestur/
-
16.10.2018 Til lesandi SetursskrivstovanÍslendskur lestrarstuðul 2019Umsóknarfreistin til íslendska lestrarstuðulin er 1. desembe...
-
12.10.2018 Setrið Søgu- og samfelagsdeildin Til lesandiSigri M. Gaïni farin undir ph.d.-granskingarætlan á Setrinum um haturstaluSigri M. Gaïni fór í september 2018 undir ph.d.-lestur á Søg...
-
09.10.2018 Føroyamálsdeildin Til lesandiVísindalig grein um orðfeingið hjá føroyskum børnumGrein eftir Sissal Mariu Rasmussen í tíðarritinum First Lang...


c: text/html

text:
Ari av Rana
24.11.2017 - 21:50
Ítróttur > Ítróttur > Flogbóltur
Í mannfólkadeildini møtast oddaliðini Mjølnir og Fleyr í Klaksvík leygardagin kl. 17:30 í Badmintonhøllini. Hetta er samstundis oddadystur, tí í løtuni liggur Mjølnir á odda við 15 stigum, meðan Fleyr hevur 10 stig.
Liðini hava higartil í ár spælt tveir dystir ímóti hvørjum øðrum, og av teimum hava tey vunnið ein í part. Dysturin ímóti Fleyr er eisini tann einasti, sum Mjølnir hevur tapt í ár.
Hin dysturin í meistaradeildini hjá monnum er á Kambsdali sunnudagin kl. 15:00 millum ÍF og SÍ. Eisini hesi liðini hava leikt tveir dystir ímóti hvørjum øðrum, og hava harav vunnið hvør sín dyst. SÍ hevur 6 stig, meðan ÍF hevur 5 stig.
Hetta er samstundis seinastu dystirnir í landskappingini í ár, tí komandi vikuskifti byrjar steypakappingin.
Í kvinnudeildini tekur TB ímóti Drátti í Trongisvági leygardagin kl. 13:00. Fyrra dystin millum liðini vann Dráttur 3-0. Dráttur hevur í løtuni 4 stig og liggur á 4. plássi meðan TB liggur á 6. plássi við 3 stigum.
Hin dysturin í meistaradeildini hjá kvinnum verður í Sørvági kl. 13:00 sunnudagin. Tá tekur SÍ ímóti Fleyr. Liðini hava leikt ein dyst ímóti hvørjum øðrum í ár, og henda vann Fleyr 3-1.
Fleyr liggur á øðrum plássi við 12 stigum, meðan SÍ liggur á 5. plássi við 4 stigum.

robotstxt: allowed

filter: keep


text:
Farna vikuskiftið hevði heimildarfilmurin The Islands and the Whales evropeiska frumsýning á Edinburgh International Film Festival í Skotlandi. EIFF er størsta filmsstevnan á okkara leiðum, og hevur í ár 70 ár á baki. Frammanundan hevur filmurin havt norðuramerikanska frumsýning, har hann eisini fekk góð ummæli.
Skotski filmsleikstjórin Mike Day hevur leikstjórnað, upptikið og framleitt filmin yvir eitt fýra ára tíðarskeið. Hesi árini gjørdi hann fleiri ferðir til Føroyar, og hann er sostatt komin at kenna samfelagið og fólk higani væl. Filmurin er ein visuelt og frásagnarliga hugbindandi uppliving við grindadrápinum sum reyðum tráði. Søgan er persónsdrivin og heldur seg tætt uppat grindadrápinum, soleiðis sum tað gongur fyri seg í føroyska samfelagnum.
Føroyingar í Edinburgh
Í sambandi við evropeisku frumsýningina vóru fleiri føroyingar staddir í Edinburgh. Pál Weihe, arbeiðsmedisinari, er ein av høvuðspersónunum í filminum og var har saman við konuni Sáru og starvsfeløgum. Filmurin var sýndur tvinnar ferðir, fríggjakvøld og sunnudag. Báðar ferðir var stúgvandi fult og aftaná var ein “Q&A” (Questions and Answers) session, har orðstýrari hevði samrøðu við leikstjóran við spurningum úr salinum. Weihe kom eisini upp og prátaði við Day, og teir báðir svaraðu síðani spurningum. Fólk vóru eldhugað og spurdu um bæði Føroyar, grindadráp, samfelagsviðurskifti og eisini um ymiskt av meira filmstøkniligum slag.
Filmurin hevur vakt altjóða ans, og í vikuni hevur Day verið í Washington, USA, har hann hevur fundast við kongressina og senatorar um umhvørvisdálking í høvunum. Hann er eisini boðin í Hvítu Húsini at kjakast um tær avbjóðingar, ið Føroyar standa yvirfyri hvat viðvíkur vandamiklum nøgdum av toksinum í siðbundna matinum. Aftaná frumsýningina fríggjakvøld var eftirveitsla hildið á barrini Henry’s Cellar Bar, har tónleikabólkurin Sakaris, ið telur Sakaris Emil Joensen, Per I. Højgaard Petersen og undiritaða, var boðin at spæla.
Ein hugbindandi filmsuppliving
Ein hugbindandi filmsuppliving
Tú verður beinavegin hugtikin av sannførandi myndasíðuni í The Islands and the Whales. Filmurin inniheldur nógvar bergtakandi panoramiskar upptøkur av føroysku náttúruni, ið hóska seg væl sum bakteppi til eina søgu um grindadráp. Temu í filminum eru støðan millum menniskju og náttúru, burðardygg veiða, umhvørvisdálking o.a., og stórslignu náttúrumyndirnar hóska afturvið eini slíkari frásøgn. Filmurin vísir grindadráp og fuglaveiðu tætt uppá og uttan at blunka. Hetta kann óivað vera herskin kostur fyri útlendingar, men sum føroyingur fegnast tú um, at Day vísir tingini “sum tey eru” og ikki pakkar nakað inn. Tí grindadráp, fuglaveiða, fletting av seyði o.a. hevur verið ein partur av føroyska gerandisdegnum í øldir, og er tað jú enn.
Søgugongdin fylgir nøkrum úrvaldum persónum tætt. Pál Weihe er ein høvuðspersónur, ið umboðar kritiska og sakliga sjónarmiðið, har mælt verður frá at eta grind orsaka av heilsuvandanum, ið kemur av øktari kvikksilvurdálking. Ein familja úr Hvívík umboðar hina síðuna, og kortini rúma tey báðum sjónarmiðum. Pápin er grindamaður og setur eina æru í at veiða fugl og fisk sum part av sínum samleika. Vit frætta eisini frá abba hansara, ið sigur frá søgum úr gomlum døgum. Kona grindamannin er útbúgvin sjúkrasystir og er sostatt tilvitað um møguligu vandarnar við at eta grind, og vit síggja tey bæði kjakast. Bæði sjónarmið eru sostatt umboðað innanhýsis í hesi familjuni. Hetta er eisini í tráð við hvussu eg meti nógvar føroyingar hugsa rættiliga dialektiskt um grindadráp anno 2016. Tað er ein stórur missur í at veitra farvæl til eina elligamla siðvenju, men hinvegin er tað heilt einfalt ikki skilagott at eta dálkaða føði.
Sea Shepherd
Sea Shepherd
Day hevur fingið fótin innum í føroyska samfelagnum og heldur seg rættiliga treytaleyst til innanhýsis frásagnina. Uttan úr heimi koma tó Sea Shepherd á teirra sonevndu “Grindstop” herferð í 2014. Tey fylla ikki nógv í savnaðu søgugongdini men eru har so leingi tað varir. Upptøkur eru frá tá bilar koma í land, tá skip og bátar sigla millum oyggjarnar og frá tíðindafundum, ið felagsskapurin helt í Føroyum. Annar tíðindafundurin er niðri á kaiini og telur trý umboð frá Sea Shepherd. Seinni tíðindafundurin er á Hotel Føroyum, tá fyrrverandi Baywatch sprundið Pamela Anderson vitjaði.
Í báðum førum tykist mær, at felagsskapurin ger seg fyri skommum. Day hevur ikki skuldina av hesum. Hann spælir flugan á vegginum, er hjástaddur og filmar tað, ið fyriferst. Men tá Pamela ikki megnar at svara basalum spurningum og tá útsagnir eru ridlandi og ósannførandi, ja so er savnaða myndin ikki serliga sterk. Á ein hátt er tað næstan spell, at anti-grindadráp síðan ikki hevur fingið onkrar gløggari ambassadørar enn henda snøgt sagt fjákuta felagsskap.
Spurningurin, ið vit sjálvi mugu svara
Spurningurin, ið vit sjálvi mugu svara
Day vitjaði fyrstu ferð í Føroyum í 2011, og seinasta vitjanin í sambandi við filmsupptøkur var í november 2014. Sostatt liggur ein ørgrynna av arbeiðstímum, fyrireikingum og upptøkum til grund fyri filmin. Hann er komin at kenna sera nógv fólk í Føroyum, og tá tú tosar við hann, kennir tú eisini á tær, at hann hevur ein serligan tokka til Føroyar og føroyingar. Tó er filmurin ikki óneyðuga partískur ella moraliserandi á nakran hátt. Viðurskiftini vera lýst uttan støðutakan, og hyggjarin má sjálvur meta um.
Gamaní eru nakrar estetiskar og stilistiskar avgerðir tiknar. Søgugongdin fylgir sum áður nevnt úrvaldum persónum, ið so ella so hava við grindadráp at gera, og tað skortar ikki uppá stórslignar náttúrumyndir. Føroyar huldar í támi og voice-over røddir, ið hugleiða um fólkatrúgv úr fornari tíð. Vit kenna stílin aftur, men hetta er serstakliga væl úr hondum greitt, á altjóða støði, og tað hongur væl saman. Tosið um huldufólk er í lagi, tí tey gerast ein metaforur fyri javnvágina millum menniskja og náttúru. Javnvágina, ið vit hava mist aftaná ta innrás av tøkni og elektrisiteti, ið fór yvir landið miðskeiðis í 20. øld. Hesin spenningur millum forna siðvenju og lívið í seinmodernaða samfelagnum er sostatt afturvendandi. So hvørt sum søgan gongur, koma alt fleiri brigdi í hesum lítla oyggjasamfelagi undan kavi.
Miðsavnandi spurningurin um grindadráp verður standandi ósvaraður. Skulu vit gevast at drepa grind og missa eina elligamla siðvenju, ið er inngrógvin í okkara samleika? Ella skulu vit halda áfram at drepa og eta grind og lata børn okkara eitrast av kvikksilvuri og aðrari dálking í havinum? Hetta er ein spurningur, ið vit sjálvi mugu svara.
Til Føroya
Mike Day letur frætta, at ítøkiligar ætlanir eru um at sýna filmin í Føroyum í summar, og stóra málið, ið toymið handan filmin arbeiðir fram ímóti, er at útvega stuðul til at fáa filmin sýndan í biografum kring allan heim. Um hetta eydnast verður talan um fyrsta føroysktmælta film, ið fær sýningar víða hvar kring knøttin. Ynskiligt hevði verið um henda søgan var varpa upp á stóru altjóða skíggjarnar.
sí fleiri myndir, videobrot og dagføringar um filmin á:
www.facebook.com/theislandsandthewhales
sí fleiri myndir, videobrot og dagføringar um filmin á:
www.facebook.com/theislandsandthewhales


text:
Flogbóltskappingin byrjaði í dag og Mjønir byrjaði kappingina sera væl, har teir vunnu sikkurt á ÍF í Badmintonhøllini.
Mjølnir vann dystin 3-1 og tað var ein rímuliga sikkurt sigur.
Sær út sum, at leikandi venjarin hjá Mjølnir, Phil Freere er ein stórur fongur fyri felagið og tað var eisini hann, sum servaði Mjølnir til sigurs í fjórða settið, har hann í teimum síðstu bóltunum, servaði sigurin heim og har hann servaði sera hart og ÍF leikarnir kláraði ikki at taka ímóti og Mjølnir vann avgerandi settið, eftir at teir vóru væl aftanfyri í byrjaðini av settinum, men teir stríddi seg til javnleik 12-12 og løgdu seg síðani á odda og førdi restina av settinum, har Phil Freere servaði eitt servess tann seinasta bóltin.
Ein kærkomin sigur til Mjølnir og sostatt byrjaði kappingin sera gott fyri okkara menn.
SáH


text:
Vit tosa fyrst við Ruth Gaardlykke, um eitt tiltak, sum verður í Hebron á Argjum, týskvøldið 31. mai 2016, kl. 19:00 um evangelisering. Tosa og lært verður um háttir, frábrigdir, umstøður o.a. tá ið evangeliið verður boða. T.d. verður spurt: Kann Gud brúka meg? Eg ynski at vera við til at geva ferðafólkum traktatir, men eg dugi ikki, og tori ikki! Hvussu kann eg fortelja øðrum, um frelsuna? Eg føli at eg dugi ikki, og tori ikki at tosa um Jesus… Eitt gott høvi at læra meira um evangelisering og at læra at brúka Evangecube, at geva traktatir o.a. ØLL eru vælkomin. Síðani ringja vit til Poul Johan Djurhuus, fyriskipara av Bíbliu- og tónleikaraferðini til Hirtshals við Norrønu. Farið verður av Havnini 17. juni kl.03.30 og komið verður til Hirtshals leygardagin kl.12.30 og farið verður úr Hirtshals kl. 15.30. Koma á Havnina sunnukvøldið kl.22.30. Møguleiki verður at vitja í gongugøtuni – og at hyggja inn á gólvi á Malta. Fleiri bíbliutímar og sangløtur verða umborð. Við í ferðalagnum verða m.a. M.C. Restorff, Svein í Prestgarði, Jóannes S Hansen, Páll á Lakjuni, Poul Jóhan Djurhuus og Hjørleif Vang. Hesir koma ávíkavist at hava ábyrgdina av tónleikinum/sangløtunum og bíbliutímunum. Hetta er ein ferð fyri øll, sum hava hug at koma við. Meira kunning og upplýsingar fáast frá Poul Johan Djurhuus tlf. 748314. Til seinast er Kurt Christensen, Bornholm, í útvarpsstovuni, har evnið er bøn, har dentur verður lagdur á bønina, sum Jesus lærdi okkum: Faðir vár….
Vertur: Tór Arni Samuelsen
Lurta eftir sendingini her
Um tú vilt taka sendingina niður, so høgraklikka slóðina og vel “Save link as…” ella “Gem destination som…”


text:
Vit hava felagsantennu Inni á Gøtu, sum tekniska nevnd røkir. Antennuskápini eru nú gomul og treingja til eina hond. Ætlanin var at byrja hetta arbeiðið á ruddingardegnum, men tað viðraði ikki og mátti útsetast. Læs videre Arbeiðsdagur: antennuskápini hava brúk fyri tær…
Kategoriarkiv: Tiltøk
Veitsla Inni á Gøtu leygarkvøldið 10. mars
Veitslan Inni á Gøtu verður í býlingshúsinum leygarkvøldið 10. mars kl. 19.Vit kunnu gleða okkum til buffet við góðum mati, bæði heitur matur og tað kalda borðið. Kokkur okkara er Hansa Johannesen. So her verður lekkur matur, lívligur tónleikur og gott lag á fólki.
Møguligt er at keypa m.a. vín og øl í barrini.
Og so kunnu vit gleða okkum til onkur yvirraskilsir….
Vit síggjast. 🥂
Føstulávintshald
Føstulávintshald verður í Býlingshúsinum leygardagin 10. februar kl. 14. Kaffi, te, sunkist og fastalávintsbollar vera at fáa eftir tunnuslátturin.
Eisini fyri tey stóru børnini.
Opið hús byrjar aftur
Góðu Gøtubúgvar.
Nú fara vit aftur undir tiltakið ”Opið hús” í Býlingshúsinum hvørt mikukvøld kl. 18.30-20.30 og leygarkvøld kl. 19.00-22.00. Vit leggja til brots mikukvøldið 8. november.
Tiltakið er fyrst og fremst ætlað børnum og ungum í skúlaaldri. Yngri børn hava ikki atgongd uttan saman við vaksnum, ið ansa teimum. Tvey ymisk foreldur, pør ella støk, hava vakt eitt mikukvøld og eitt leygarkvøld í part.
Mikukvøld er opið fyri øllum børnum í skúlaaldri, meðan leygarkvøld er býtt sundur soleiðis, at tey í 1.- 3. flokki eru frá kl. 19.00 til í seinasta lagi kl. 21.00, og tey í 4. flokki og eldri ikki sleppa inn fyrrenn eftir kl. 20.30.
Í næstum verður ein faldari borin út í hvørt hús í býlinginum saman við vaktarlista og reglugerð, har kunnað verður nærri um tiltakið. Um tað eru foreldur ella tilflytarar, ið ynskja at luttaka, eru tey hjartaliga vælkomin at boða nevndini frá.
Sirkulvenjing byrjar aftur
Útferð sunnudagin 20.august kl. 13: úr Fuglafirði til Hellurnar
Tíðin er komin til gongutúrin hjá eigarafelagi okkara. Á veitsluni hjá eigarafelagnum í vár bjóðaðu Jústines og Poula Eidesgaard til gongutúr úr Fuglafirði til Hellurnar. Túrurin verður nú sunnudagin 20.august. Túrurin er umleið 3 km langur, uml 2,5 tíma.
Vit hittast í býlingshúsinum Inni á Gøtu kl 13 og koyra í egnum bilum til Fuglafjarðar. Sjálvur gongutúrurin byrjar við fótbóltsvøllin í Fuglafirði.
Komin til Hellurnar bíðar okkum ein drekkamunnur.
Vit skipa fyri koyring aftur til Fuglafjarðar eftir bilunum.
Tilmelding á facebook ella send teldupost til nevnd@inniagotu.org. Ella kom bara í býlingshúsið sunnudagin 20.aug kl 13, so fylla vit bilarnar.
Vit vóna, at nógv hava hug at koma við út at ganga!
Vinalig heilsan nevndin: Lis, Jan, Petur, Amy og Áki
Aðalfundur 30.aug kl. 19
Aðalfundur í Eigarafelagnum mik 30.aug kl. 19
Fundurin verður í býlingshúsinum. Skrá sambært viðtøkunum.
Ynskir tú, at eitt mál verður viðgjørt á aðalfundinum, vinarliga boða nevndini frá innan fríggjadagin 25.august. Send teldupost til nevnd@inniagotu.org
Hevur tú hug til at geva eitt íkast til trivnaðin Inni á Gøtu við at luttaka í nevndararbeiði ella arbeiðsbólki? Kom við á aðalfundin mikudagin 30.august kl. 19.
SIRKULVENJINGIN FARIN Í SUMMARFRÍ
RUDDINGARDAGUR LEYGARDAGIN 29. APRÍL
Nú er ruddingardagur á skránni, og leygardagin 29. apríl fara vit at rudda Inni á Gøtu. Vit møtast kl. 10 í Býlingshúsinum til kaffi/te, sunkist og kringlu. Síðani verður farið út ta vanligu rutuna at rudda sítt øki. Latið tykkum væl í til veðrið, og vónandi verða vit nógv at taka eina hond í.
Aftaná ruddingina hittast vit aftur uttan fyri Býlingshúsið.
Vit síggjast.
Nevndin


text:
Yvir 300.000 ferðafólk komin og farin umvegis Vága Floghavn higartil í ár
Vinna07-11-2017 - 12:23 - Jóanis Nielsen
Fyri fyrstuferð nakrantíð er samlaða ferðafólkatalið umvegis Vága Floghavn yvir 300.000. Higartil í ár eru 300.469 ferðafólk komin og farin umvegis Vága Floghavn. Hetta er ein vøkstur uppá heili 17% ella 43,620 ferðafólk í mun til somu tíð síðsta ár. Hetta skal eisini síggjast í ljósinum av, at samlaða ferðafólkatalið fyri alt árið í fjør var 292.393
Síðani apríl hevur stórur vøkstur verið hvønn mánaða, og í oktober komu og fóru 29,405 ferðafólk umvegis Vága Floghavn ella ein vøkstur á 24,3%
Alsamt fleiri útlendsk ferðafólk
Vísandi til kanningar av ferðafólkum sum verða gjørdar á flogvøllinum, so vísa hesar kanningarnar í ár, at alsamt fleiri útlendsk ferðafólk ferðast umvegis flogvøllin í Vágum, og hesi eru sostatt eisini við til at geva eitt munagott ískoyti til føroyska búskapin.
Kanning hjá Vága Floghavn í juli, vísti fyri fyrstuferð nakrantíð, at talið av útlendskum ferðafólkum, sum komu og fóru, var størri enn tað av føroyskum ferðafólkum. Tey flestu ferðafólkini komu úr Danmark, men ein vaksandi partur kemur frá øðrum londum enn Danmark. Eisini vísa tølini, at bara 50% av teimum sum ferðast til Danmarkar, skulu til Danmarkar, restin nýtir Danmark sum millumstøð fyri at koma víðari út í heim.
“Tað er ikki nøkur loyna, at føroysk ferðavinna hevur fingið eitt veruligt gjøgnumbrot í 2017. Fleiri góðar matstovur eru latnar upp, og gistingarhúsini, tey sum leiga út, útferðarveitarar, handlar og onnur sum arbeiða í tænastuvinnuni, lata væl at árinum higartil, og nógv bendir á at 2018, verður eitt enn betur ár. Okkum er komið fyri oyra, at tað til tíðir hevur verið ringt at fáa pláss á hotellum, og tí er tað gleðiligt at frætta tíðindir um, at tað verður arbeitt við at byggja út á onkrum hotelli”, sigur Jákup Sverri Kass, stóri á Vága Floghavn.


text:
Eini 300 fólk í øllum aldrum vóru savnaði til tiltakið "Summarkvøld við Toftavatn" í gjárkvøldi, í samband við at gøta er gjørd gjøgnum hagan millum Toftir og Runavík. Veðrið var gott – eitt lítið lot og turt.
Tað vóru Nes Kommuna og Runavíkar Kommuna, sum skipaðu fyri tiltakinum.
Dakko Petersen, formaður í teknisku nevnd hjá Nes Kommunu, leiddi tey 300 fólkini hegnisliga gjøgnum hugnaløtuna. Hann byrjaði sjálvur við at greiða frá verkætlanini við gøtuni. Agenda 21 stovan og Norðurlendska Ráðharraráðið hava saman við táverandi Eik Grunninum verið við til at seta gongd á verkætlanina, ið m.a. hevur sum endamál at verja nattúruna við Toftavatn. Síðan hava kommunurnar báðar samstarvað um at gera verkætlanina til veruleika. Í løtuni gongur gøtan frá Svangaskarði til Skúlan við Løkin, men ætlanin er at binda hana í Mýravegin eisini.
Elin á Torkilsheyggi, forkvinna í Mentanarnevndini í Nes Kommunu, greiddi síðani frá ymsum tættum úr árinskanningini, sum var gjørd í samband við verkætlanina. M.a. vísti hon á tað lívfrøðiliga margfeldni, ið er at finna í økinum. Har vóru nógv fuglasløg og forvitnislig djórasløg.
Jóannes S. Hansen, sum er uppvaksin við Toftavatn, hugleiddi um økið fyrr og nú, eins og hann hugleiddi um týdningin, sum natúran hevur fyri okkum í dagsins samfelagi. Hann greiddi eisini frá hendingum við vatnið.
Nógvur felagssangur var á skránni, væl stuðlaður av harmonikkunum hjá Mortan Højgaard, Sverra Justinussen og Jóannes S. Hansen. Sungnir vórðu fosturlandssangir, lættari sangir og eisini serligi sangurin um Toftavatn.
At enda varð frukt bjóðað. Fólk vóru á einum máli um, at tiltakið var sera hugnaligt og eigur at verða endurtikið.


text:
Oda Strøm
13.06.2018 - 11:31
Tíðindi > Vinna & Tøkni > Annað
Fyrrverandi stjórin í Eik, Súni Schwartz Jacobsen, hevur fingið nýtt starv sum stjóri á grannskoðara-og ráðgevarafyritøkuni NUMO.
Súni Schwartz Jacobsen er statsautoriseraður grannskoðari og var stjóri á Spekt frá 1996 til 2006, tá hann gjørdist stjóri í Føroya Banka. Í 2011 bleiv hann stjóri í Eik, har hann var til í fjørheyst.
Stutt eftir at ein løgfrøðilig kanning av skattamálinum mælti til at lata løgregluna kanna, um bankin hevði brotið lógina, boðaði Súni Schwartz Jacobsen frá, at hann fór úr starvinum, tí nógva umrøðan ikki gagnaði Betri-samtakinum. Tær kanningarnar eru ikki lidnar enn, sigur Kringvarpið, og Ben Arabo er nú samtaksstjóri í Betri-samtakinum.
Súni Schwartz Jacobsen byrjar í starvinum 1. september, tá hann tekur við sum annar av tveimum stjórum í NUMO. Hin stjórin er Bjarni Arnason.


text:
Pedagogfelagið fingið 600 tús. kr. í stuðuli úr Íslandi
Kennarasamband Íslands hevur avgjørt at senda Føroya Pedagogfelag slakar 600 tús. krónur í verkfalsstuðuli úr verkfalsgrunni tess.
Tað boðar felagið frá á heimasíðu síni í dag sambært Morgunblaðnum.
Talan er um ein stuðul upp á tíggju miljónir íslendskar krónur, sum svarar til 591 tús. krónur í okkara peningi.
„Vit vilja sjálvandi stuðla starvsfeløgum okkara í Føroyum. Eg eri vísur í, at føroyingar høvdu gjørt tað sama fyri okkum,“ sigur Haraldur Freyr Gíslason, formaður í Félag leikskólakennara, á heimasíðuni.
Í síðsta mánaða sendi Félag leikskólakennara føroysku starvsfeløgum sínum samhugayvirlýsing.
Mest lisið í farnu viku
Álvarsom lúgvisjúka stórtrívst millum ávísar journalistar í Føroyum
Norðoyggjar missa nógv orsaka av fiskivinnunýskipanini
Kristin Michelsen: Hetta er brot á lógirnar hjá Javnaðarflokkinum
Kristin Michelsen stillar uppaftur
Ætlar Bjørn at forkoma Sjálvstýrisflokkinum?
Alt hevur sína tíð her á fold
Jenis ætlar sær í landsstýrið
R7 og KvF samsenda
Kanning av kynsligari misnýslu av børnum í Føroyum
Fuglafjarðarsendingin (7) - 18. okt. 2018
Hugnaløtan (38) - Gestur: Karina Højgaard
Óreglusemi á fundarborði í fiskimálaráðnum
Ljóðbrot: Tá dunnan endaði undir sofuni
Líggjas Johannesen: Hvar eru pengarnir brúktir?
Sverri Hansen sagt seg úr búskaparráðnum
Hava lýst eftir stjóra fyri slakar 50.000 krónur
Metis - Øll sendingin - 16. oktober 2018
At lata Almannaverkinum fleiri íbúðir loysir sjálvandi nakað
Myndarøð: Café"in á Mølini í Skálavík
Myndarøð úr Føroyingahavnini: Tíðarinnar tonn er farin avstað við tí mesta.
Norðlysið gitar: Tummas Lervig fyri Hendrik Old
Saudi-Arabiski krúnprinsurin kann verða koyrdur frá
Eg gangi út frá, at Poul Michelsen hevur eina góða frágreiðing til vanliga skattgjaldaran
Sjálvstýri havt ársfund
Samband
Postboks 226
FO-600 Saltangará


text:
Ari av Rana
14.06.2018 - 14:56
Ítróttur > Ítróttur > Fótbóltur
Klokkan fýra seinnapartin hósdagin byrjar setanin av HM-endaspælinum, sum fer fram á Luzniki Stadion í Moskva. Pláss er fyri umleið 81.000 áskoðarum, og umframt eitt fullsett stadion, verður eisini mett, at eini tríggjar milliardir fólk fara at fylgja við setanini í sjónvarpi kring allan heimin.
Føroyar eru eisini umboðaðar í Russlandi í hesum døgum, og tá setanin fer fram, verður tað 12 ára gamli Daniel Ari Poulsen úr Havn, ið skal bera Merkið inn á stadion.
Saman við Annu Elisabeth Weyhe, ið eisini er úr Havn, hevur Daniel Ari Poulsen tikið lut í tiltakinum “Football for Friendship”. Tiltakið er fyri børn úr tilsamans 211 londum, har annar luttakarin hevur leiklutin sum fótbóltsspælari, meðan hin hevur leiklutin sum fjølmiðlafólk. “Football for Friendship” endar við, at allir luttakararnir hyggja eftir fyrsta dystinum í HM-endaspælinum millum Russland og Saudiarabia, skrivar FSF á heimasíðu síni.
- Hetta hava verið nakrir hendingaríkir dagar, og nógv spennandi hevur verið á skránni. Men tað hevur eisini verið strævið. Vit eru farin tíðliga upp og seint í song hvønn dag, men heilt sikkurt eitt ógloymandi upplivilsi, sigur Andrass Thomsen, ið vegna Føroyar er samskipari av tiltakinum “Football for Friendship”, við heimasíðuna hjá FSF.


text:
Nýggj deild perla hjá fuglfirðingum24-03-2006
Fuglfirðingar hava fingið eina nýggja og snotuliga sparikassadeild. Les um bygningin, og hygg at myndunum frá móttøkuni
Landsbankin: Lítil samanhangur millum íslendskan búskap og føroysk partabrøv24-03-2006
Landsbankin mælir fjølmiðlum til at ansa væl eftir tíðindum um sambandi millum íslendska búskapin og føroysk partabrøv á VMF/ICEX, tí umrøða kann ávirka prísin
Ársroknskapurin tøkur her13-03-2006
Tú hevur møguleika at taka niður ársroknskap Sparikassans fyri 2005 her á heimasíðuni
Tveir nýggir stórir partaeigarar12-03-2006
P/F 14 og Spron eiga nú ognarpartar í Sparikassanum, ið eru eitt prosent ella meiri av partapeninginum
Merryl Lynch atfinningarsama frágreiðing um íslendskar bankar09-03-2006
Íslendska krónan misti 4,1 prosent av sínum virði í gjár eftir eina atfinningarsama frágreiðing frá íløgubankanum Merryl Lynch um íslendska fíggjargeiran


text:
NÆRDEMOKRATI KANN KOMA SO NÆR,AT TAÐ IKKI LONGUR ER DEMOKRATI!
HalIó. Búgva vit ikki í Føroyum? Men nú skal alt knappliga vera so nær, so nær. Tú skalt hava demokratiið í túninum. Við síðuna av bilinum. Helst inni í stovuni.
Um tað eru havbylgjurnar rundanum okkum sum gera tað, ella um tað eru internetbylgjurnar rundanum okkum sum gera tað. Ella um tað er okkurt heilt triðja sum ger tað, er ikki til at siga.
Men knappliga hendir tað.Vit gerast so øgiliga upptikin av onkrum ávísum evni.Fjølmiðlaveldið, og fólk við einari ávísari maktposisjón í samfelagnum, liggja framvið at seta dagsordanin fyri okkum.Fyri okkara besta.Ella teirra egna besta.
Leikmaðurin á Facebook fær illa frið at seta dagsordanin fyri einum professionellum liði av freelance journalistum.Serliga uppundir val. Tú veitst ikki, um teir eru nøku vælmeinandi menniskju, ella teir eru keyptir av ávísum áhugamálum.Ella um skrivinging er ein skurvblanding av báðum leiklutunum.
Men í hesum lítla samfelag, hava vit ein trupulleika, tá ið kjakið er fari í gongd.
Vit blíva so nógvar ferðir meira áhugaði í “hvør í sigur tað”, enn “hvat í verður sagt”.
Hvør er handa har.Hvat ger hon.Er hon forlova?.Er hon gift?. Eigur hon børn? Eigur hon leysingarbørn? Hvør er pápi hennara.Hvør er familjan?
Og mitt í øllum hesum gloyma vit “hvat í henda skilakonan hevði uppá hjarta at fortelja okkum”.
Hon ætlaði sær bara at siga sína hjartans meining.Og nú vildi hon ikki havt tala.
Kjakmennandi orðatakið sigur tað eisini so væl.Tig,og tala ikki.
Tað finnast tvey sløg av kjakarum.Lokalkjakarar og Globalkjakarar.
Lokalkjakarin sær alt úr vindeygakarminum afturvið einum drekkamunni.Meðan hann hyggur út á snórin.
Globalkjakarin hugsar um heildina.Hann megnar enntá at skoða yvir 18 oyggjar í senn.Úr erva.Í fuglaperspektivi,sum tað so fínt eitur.
Men tað ger lokalkjakarin ikki.Ikki talan um.
Hann er valdur inn í kommununa fyri at blíva valdur inn í løgtingi.Og situr tí í løgtinginum fyri at arbeiða fyri kommununa.Sína kommunu.
Og hvat var tað nú ein kommuna er? Hvat var endamálið við henni?
Jú.Ein kommuna er ein frívilligur felagsskapur av borgarum,sum hava tikið seg saman um at samarbeiða um eitt ella annað.Á einum ávísum bletti.Innanfyri eitt ávíst mark.
Idéin var nokk at gera gerandisdagin lættari, tá ið trupult var at ferðast,at samskifta, at flyta farm osfr.
Tað var tá á døgum, tá ið Quirinius var landshøvdingi.Og frástøðan til myndugleikan í høvuðsstaðnum var drúgv.Tá kvøldini gjørdist myrk og long.Við grúgvuna.
Men nú eru aðrar tíðir.Tú kanst melda teg inn og út úr hesum felagsskapi,sum eitur kommuna, akkurát sum tú vilt.Tú ert ikki forpliktaður av nøkrum.
Tann seinasti,sum eftir situr, kann sløkkja, og takka fyri seg.Uttan at taka skyldurnar við sær.
Men um eini 6 ár.
Tá gerðast Føroyar ein stórur býur.Tá fer tað at taka ein góðan tíma at koyra úr enda í annan.
Verður tað tá neyðugt við meira enn einari kommunu?.Einari vælvirkandi kommunu,sum tekur sær av nøkrum ávísum gerandismálum, soleiðis at løgtingið kann blíva manna av globalkjakarum?Av virðiskjakarum?.
Ikki veit eg.Men tað hevði verið gagnligt.Núverandi blandingsskipan,sum hon hevur ment seg.Helst av óvart. Er ikki lukkulig.
Og so er tað tað.Øll hesi systemini við løgtingi, kommunum, og økjum.Tey seta vit á stovn, av tí at vit vilja vera so DEMOKRATISK.
So demokratisk, at vit seinnu árini enntá eru byrjaði at vera nærdemokratisk.Nærdemokratisk.HalIó.Búgva vit ikki í Føroyum?.Men nú skal alt knappliga vera so nær, so nær.Alt skal leggjast út til kommunurnar.Tú skalt hava demokratiið í túninum.Við síðuna av bilinum.Helst inni í stovuni.Nærdemokrati í Føroyum????.Eitt system sum helst er uppfunnið í USA.Til statir.Við milliónum av borgarum.?
10´tals landsmilliónir rulla í hesum døgum úti í kommunukassarnar við lítlari og ongari fyrisiting – uttan at hesar verða Landsgrannskoðarar eftir reglunum um fyrisitingarliga grannskoðan. Og fleiri og fleiri uppgávur verða lagdar út til tann eina kommunala bókhaldaran.Uttan nøkur sum helst krøv.
Av øllum kommunum í landinum, er tað bara Tórshavnar Kommuna,sum sjálvboðin hevur biðið um at vera umfata av einari fyrisitingarligari landsgrannskoðan.Hattin av fyri Tórshavnar Kommunu.
Sjálvt um Føroyar um 6 ár er ein stórur býur, har tað tekur ein tíma at koyra úr enda í annan,so verður tað í størsta álvara tosað um at flyta almennar stovnar út á bygd.
Forrestin.Akkurát sum í 80´unum. Tá bygdu vit havnir í hvørjari bygd,sum um hjólið ikki var uppfunnið.Valskipanin, og kommunuskipanin legði upp til hesar loysnir.Gitir onkur.
Men vit halda áfram.Hesa ferð skúladeplar og stórar fysiskar bygningar, sum standa tómir meginpartin av døgninum.Sum um internetið ikki er uppfunnið. Hong eina mikrofon um hálsin á onkrum, og stilla eitt myndatól frammanfyri viðkomandi.
Afturundirliggjandi hugsanin tykist vera tankin um at lokalisera,heldur enn at globalisera.
Fiskimálaráð í Klaksvík, og Fuglamálaráð í Fugloy (fugli). Mentamálaráð á Dímun, og uttanríkisráð í Suðri.
Hví ikki savna øll saman í einum bygningi,við einari stórari kaffimaskinu, og fáa eina effektiva umsiting við allari vitan á einum staði,mannaða av fyrisitarum, sum arbeiðir uppá tvørs av øllum mørkum?
Tað búgva 50.000 fólk í Føroyum.Tað fer at taka ein góðan tíma at koyra úr enda í annan um fá ár.Hvussu stór kann umsitingin blíva?
Vandin við nærdemokrati er tann, at demokratiið kann koma so nær,at tað ikki longur er demokrati. Vit kunnu blíva stammustýrd.Serliga á bygd.
Tí, sum gamli løgtingsmaðurin so vísiliga segði á sinni.
Um man ikki kann hjálpa sínum nærmastu.Hvørjum skal man so hjálpa?
Ferðafólk úr øllum heiminum valfartast til Føroyar at síggja luxusfongsli í Mjørkadali.Luxusfongslið við heimsins besta útsýni.Tey undrast yvir, at ikki allir føringar eru kriminellir.
Meðan vit gremja okkum um,at føroyskir fangar í donskum fongslum ikki fáa nógmikið av føroyskum halalmati innihaldandi nógmikið av kyksilvuri
Jákup Fróði Djurhuus
Meiningar og hugleiðingar ið verða bornar fram í hesum lesarabrævið, umboða ikki meiningar, áskoðanir ella sjónarmið hjá leiðsluni í R7 Kringvarp.
Mest lisið í farnu viku
Mentamálaráðharrin og ein løgtingslimur vilja innføra sensur av einstøkum privatum miðlum
Kristin Michelsen: Hetta er brot á lógirnar hjá Javnaðarflokkinum
100.000 í bót vegna manglandi trygd
Eingin makrelur í Føroyskum sjógvi
Jenis ætlar sær í landsstýrið
Alt hevur sína tíð her á fold
Feðgar lógu hvørjum øðrum eftir lívinum
R7 og KvF samsenda
Føroyar og Føroyingar... Ja, hvat er at siga um okkum?
Dennis og Jenis í sendingini NOVA. Lokalsending Nova úr Suðuroynni í dag frá klokkan 13.00 til 15.00
Vespureiðrið (93) - 15. okt 2018
Tað er ikki p-talið sum ger okkum til føroyingar
NOVA úr Suðuroynni - Sending 25 - prát við Jenis av Rana
Óttast Kinesiska 5G tøkni
Fuglafjarðarsendingin (7) - 18. okt. 2018
Islamar vildu hava australska rossaranch, og ánarin er tjóðarhetja
Óreglusemi á fundarborði í fiskimálaráðnum
Professari skotið seg í armin til at mótmæla Trump
Sosialt ólag millum svørt og ikki rasisma er orsøk til svarta mannfallið í USA
Kommunuskatturin minkar í Klaksvík og Runavík
Metis - Øll sendingin - 16. oktober 2018
Líggjas Johannesen: Hvar eru pengarnir brúktir?
At lata Almannaverkinum fleiri íbúðir loysir sjálvandi nakað
Eg gangi út frá, at Poul Michelsen hevur eina góða frágreiðing til vanliga skattgjaldaran
Samband
Postboks 226
FO-600 Saltangará


text:
32 arbeiðspláss eru mist á Elektron síðani 2010
Í dag verður støðan á Elektron og framtíðin hjá føroyskari KT-vinnu og KT-trygd viðgjørd á tingi. Landsstýrismaðurin í fíggjarmálum hevur svarað einum fyrispurningi frá Høgna Hoydal um avleiðingarnar av, at bankarnir fluttu netbankan og allar sínar KT-skipanir av landinum.
Í svarinum kemur m.a. fram, at Elektron hevur mist ein triðing av sínum starvsfólki síðani 2010 – 32 starvsfólk.
Eisini kemur fram, at landsstýrið noyðist at brúka stórar upphæddir til at umleggja skatta-innkrevjingina.
Og onki bendir á í svarinum, at landsstýrið hevur nakrar ætlanir um at venda gongdini og at gera føroyskar loysnir á økinum – heldur ikki fyri elektroniskari undirskrivt, ið er í ferð við at verða flutt av landinum eisini.
Seinnapartin í dag skal spurningurin og svarið viðgerast á løgtingi, har høvi verður hjá øllum tingfólki at siga sína hugsan
Svar upp á fyrispurning í løgtingsmáli nr. S-10/2014 frá Høgna Hoydal, løgtingsmanni, viðvíkjandi støðuni á Elektron, avreiðing av KT-virksemi úr Føroyum, føroyskari loysn fyri elektroniska undirskrift o.a.
Fyrispurningurin er soljóðandi:
1. Hvør er fíggjarliga støðan hjá P/F Elektron, og hvørji eru útlitini fyri inntøkum, virksemi og arbeiðsplássum hjá fyritøkuni komandi árini?
2. Hvussu samsvara støðan og útlitini hjá P/F Elektron við tær upplýsingar og metingar, sum nevndin og leiðslan í fyritøkuni hava upplýst Løgtinginum, landsstýrinum og almenninginum, síðan byrjað varð at flyta alt KT-virksemið hjá peningastovnunum av landinum í 2004 – m.a. tá Løgtingið hevur viðgjørt røð av lógaruppskotum um at steðga flytingini og at taka virk¬semið heimaftur?
3. Hvussu nógv hevur tað kostað í krónum og oyrum hjá eigarunum av P/F Elektron (Lands¬stýrinum og peningstovnunum) at flyta alt virksemið av landinum?
4. Hvussu nógv hevur tað kostað og fer at kosta landskassanum at gera nýggjar/broyttar KT-loysnir, ið kunnu samskifta við tær útfluttu skipanirnar hjá peningastovnunum?
5. Hvussu nógvir peningur verður nýttur árliga í rakstrarútreiðslum og íløgum hjá føroysku peningastovnunum til at gjalda til ta fyritøkuna/fyritøkurnar, sum virksemið er flutt til uttanlands?
6. Hvussu trygga fyri føroyskar brúkarar metir landsstýrið, at útflutta skipanin við persónsupplýsingum hjá øllum føroyingum er – og hvat ger landsstýrið fyri at kunna standa til svars mótvegis føroyskum brúkarum um, at trygdin er í lagi?
7. Hvussu nógv arbeiðspláss eru mist í sambandi við KT-virksemið hjá P/F Elektron, síðani bankarnir byrjaðu at flyta virksemið av landinum?
8. Hevur P/F Elektron – ella annar føroyskur veitari – møguleika at gera eina skipan við elektroniskari undirskrift í Føroyum – og er nakað gjørt á hesum øki?
9. Hví boða peningastovnar frá, at ætlanin er at nýta ta donsku skipanina NEM-ID – og hvat hevur landsstýrið gjørt og ætlar at gera í hesum sambandi?
10. Hvat hevur landsstýrið gjørt sum politiskur myndugleiki og sum partaeigari í P/F Elektron til tess at tryggja føroyskar førleikar, trygd, arbeiðspláss og ávirkan á hesar grundleggjandi KT-tænastur og nýtsluna av persónsupplýsingum hjá øllum føroyingum?
11. Hvat hevur landsstýrið gjørt, síðani seinasta uppskotið hjá Tjóðveldi á Løgtingi um at fáa føroyskar skipanir at virka aftur varð felt – men har meirilutin í Rættarnevnd Løgtingsins í sínum áliti kravdi eina eftirmeting av, um tað var rætt at flyta skipanirnar av landinum?
Til spurning 1
Av roknskapinum hjá P/F Elektron sæst, at gjaldføri felagsins er vánaligt og er versnað seinastu 3 árini. Felagið hevði í 2013 eitt hall á 19,8 mió.kr. Í hesum sambandi skal viðmerkjast, at óvanligar eyka kostnaðarføringar vóru framdar í 2013 á 17 mió.kr., og harvið var vanliga rakstrarhallið 2,8 mió.kr.
Óvanligu kostnaðarføringarnar kunnu í høvuðsheitum býtast í tríggjar bólkar – nevniliga avskriving av goodwill í felagnum, óvanligar kostnaðarføringar til størri verkætlanir og uppsagnarlønir.
Stjórin í Elektron upplýsir fyri Fíggjarmálaráðnum, at P/F Elektron í løtuni setur nýggja kós. Í tí sambandi vera nakrar broytingar framdar, og hetta merkir, at Elektron væntar rakstarligt hall í 2014, umleið javnvág í 2015 og yvirskot í 2016.
Til spurning 2
Eg eri ikki kunnugur við, hvat nevnd og leiðsla hava kunnað Løgtingið um, men tá føroysku peningastovnarnir avgjørdu at flyta teirra kt-rakstur til SDC í Danmark, varð upplýst fyri landsstýrinum, at avtala var gjørd við SDC um, at SDC í ávíst áramál skuldi keypa kt-tænastur frá Elektron. Man metti, at henda avtala kundi geva Elektron royndir og vitan, ið var neyðug fyri at kunna fáa fótin fastan uttan fyri landoddarnar
Til spurning 3 og 5
Eg havi spurt Felagið peningastovnar, um tað kann upplýsa fyri Løgtinginum tey viðurskifti, ið spyrjarin spyr um. Felagið peningastovnar svarar soleiðis:
“Peningastovnarnir kunnu ikki svara hesum spurningum, tí talan deils er um upplýsingar fevndar av tagnarskyldu mótvegis KT-veitaranum og deils um innanhýsis trúnaðarupplýsingar”.
Um upplýsingar um landsins kostnað, verður víst til svar mítt til spurning 4.
Til spurning 4
Tá peningastovnarnir fluttu til SDC, vóru tað fleiri KT-tillagingar sum máttu gerast í TAKS-skipanunum, men peningastovnarnir rindaðu sjálvir fyri stóran part av hesum tillagingum. Tó vóru ymiskar skipanir, sum máttu broytast, og sum eisini viðførdu nýggjar rakstrarkostnaðir í sambandi við gjaldingar og innkrevjing. TAKS hevur ikki gjørt upp, hvørjir KT-kostnaðir eru beinleiðis knýttir at samskiftinum við nýggju peningastovnsskipanina. Tað er eisini trupult at meta um kostnaðir frameftir. Samskiftið ímillum KT-skipanirnar hjá TAKS og peningastovnunum virkar, og ongar ætlaðar um broytingar eru í umbúna.
Í løtuni liggja skattaskipanirnar á gamla mainframe platforminum, ið hevur við sær eyka rakstrarkostnað fyri landið. Arbeitt verður við at leggja skattaskipanirnar á ein nýggjan platform sum skal gera raksturin bíligari.. Hendan verkætlanin kostar landinum 14,7 mió. kr., umframt at 1,5 mió. kr. vórðu brúktar til eina forkanning í 2012. Væntandi kemur umleggingin at geva landinum eina árliga rakstrarsparing uppá 4 mió. kr.
Til spurning 6
Útlendski veitarin av skipanum til peningastovnarnar er undir eftirliti og fylgir altjóða trygdarstandardum. Eg havi ikki orsøk til at halda, at veitarin ikki lýkur neyðug trygdarkrøv.
Til spurning 7
Ikki ber til neyvt at siga, hvussu nógv arbeiðspláss eru mist í sambandi við KT-virksemið hjá P/F Elektron, síðani bankarnir byrjaðu at flyta virksemið av landinum.
Í 2010 lønti P/F Elektron 94 ársverkum. Í 2014 lønar P/F Elektron 62 ársverkum. Leiðslan í Elektron upplýsir, at niðurskurðurin í ársverkum eisini hevur aðrar orsøkir, so sum automatiseringar og effektiviseringar.
Til spurning 8 og 9
Landsstýrið hevur ikki tikið avgerð um talgilda undirskrift, men slík avgerð krevur eina kanning.
Í uppskotinum til fíggjarlóg fyri 2015 er økið talgilding av Føroyum raðfest við 3 mió. kr. hesin peningur skal nýtast til at lýsa hvussu vit talgilda Føroyar her undir eisini talgilda undirskrift.
Til spurning 10
Tað er harmiligt at KT- virksemið á peningastovnsøkinum er flutt av landinum, og at vit í Føroyum missa vitan og arbeiðspláss, men hetta er ikki nakað, ið landsstýrið hevur myndugleika at forða fyri.
Tað er ikki uppgávan hjá landsstýrinum sum politiskur myndugleiki at fara inn og stýra vinnuni, Tað er hinvegin uppgávan hjá landsstýrinum at verða við til at skapa karmar fyri vinnuligum virksemi í landinum. Tað er eisini ein búskaparlig meginregla, at marknaforðingar virka forðandi fyri búskaparvøkstri og framburði. Hetta er helst eisini orsøkin til, at man frá politiskari síðu tá hevur hildið aftur við lóg at forða fyri, at KT-raksturin hjá peningastovnunum varð fluttur av landinum.
Til spurning 11
Í sínum áliti til løgtingsmál nr. 142 / 2013 uppskot til løgtingslóg um broyting í løgtingslóg um viðgerð av persónsupplýsingum sigur rættarnevndin:
“Meirlutin tekur ikki undir við málinum, men metir, at løgmaður, ið varðar av økinum, átti at eftirmett málið við atliti til, um tað var rætt at flyta skipanir av landinum.”
Eg havi ikki gjørt eftirmeting av nevnda máli.
Fíggjarmálaráðið, 24. oktober 2014
Jørgen Niclasen
landsstýrismaður


text:
Eins og undanfarin ár fer Nes kommuna at geva ungum møguleika at arbeiði hjá kommununi í summar.
Aftur í ár verða tey sum í løtuni ganga í 9. flokki, sum kunnu fáa arbeiði. Arbeiðstíðarskeiðið verður í 4 vikur frá 2 juli til 27. juli og øll fáa 2 vikur hvør.
Tey sum ynskja arbeiði kunnu venda sær til teknisku deild hjá Nes kommunu, og seta seg í samband við Aksel Højgaard leiðara á telf. 565001 ella skriva ein teldupost til Aksel@nes.fo.
Arbeiði hjá teimum ungum verður í mestan mun fríðkanararbeiði.


text:
Grunnurin Qaamasoq hevur staðið fyri bygging av nýggjum leguhúsi í Nimerialik, sum liggur nærindis Eqaluit í Suðurgrønlandi.
Tilfarið til leguhúsið er partvís úr trimum barakkum frá gomlu Føroyingahavnini, ið eru niðurtiknar, fluttar og endurnýttar. Okkurt tilfar úr Betesda verður eisini endurnýtt til at byggja leguhúsið.
Húsini eru innrættað, so at umstøður eru til, at 30 fólk kunnu búgva samstundis.
Reisigildið var í aug. 2011, og væntandi verður arbeiðið liðugt á sumri í 2012.
SMJ hevur projekterað kloakk, hvs og hevur roknað orkurammu fyri bygningin.
Leguhús í Grønlandi
Byggiharri: Qaamasoq
Arbeiðstakari: Sjálvboðin arbeiðsmegi
Ráðgevarar: SNA, SMJ Ráðgevandi verkfrøðingar
Byggiár: 2010 – 2012


text:
Undir Gøtueiði
Lítla bygdin á Skálafjørðinum, ið ber navn eftir hvar hon liggur – undir Gøtueiðinum – er frá umleið 1860 og er sostatt yngri enn hinar gøtubygdirnar. Bygdin er vaksin saman við Skipanesi, ið er partur av Runavíkar Kommunu, og hesar verða mangan mistiknar at verða ein og sama bygd.
Bygdin hevur verið eitt knútapunkt hjá gøtufólki við tað, at gøtumenn altíð hava havt bátar liggjandi við Skipanes. Herfrá var lættari at sleppa yvirum Skálafjørðin ella suður til Havnar.
Undir Gøtueiði búgva 28 fólk.
– dagført juli 2016


text:
Virðir
Berandi undir samleikanum hjá Eysturkommunu eru nøkur kjarnuvirðir, ið eyðmerkja alt okkara virksemi.
Savnandi
Eysturkommuna savnar allar borgarar í Leirvík, Norðagøtu, Gøtugjógv, Syðrugøtu og Gøtueiði til eina felags eind, og umvent, so ynskja vit at allir borgarar savnast saman um Eysturkommunu. Vit eru ikki bert Gøtufólk og Leirvíkingar. Vit eru eisini Eysturbúgvar, samanknýttir við einum sterkum og elligomlum bandi, ið leingi hevur verið knýtt bygdanna millum, og í hesum felags samleika sanna vit, at saman kunnu vit enn meira.
Framsøkin
Eysturkommuna er framburðarfús. Vøkstur og framgongd eru okkara ambitión, og í einum heimi og samfelag í framhaldandi menning ganga vit undan. Rótfest í tí arvið, sum okkara forfedrar hava latið okkum, og opin fyri nýhugsan hyggja vit frameftir. Vit síggja møguleikar heldur enn forðingar. Vit arbeiða altíð við tí í huga, at okkara eftirkomarar eisini skulu njóta gott av tí, vit í dag fremja í verki.
Opin og vinarlig
Eysturkommuna er altíð opin og vinarlig yvirfyri borgarum og gestum. Borgarin skal kenna seg væl, tá hann setur kommununi stevnu. Eysturkommuna er til fyri borgaran. Eisini eru vit opin og vinarlig fyri nýggjum hugskotum og at hoyra frá borgaranum. Men ikki minst, so er Eysturkommuna innbjóðandi fyri nýggjum samstørvum, tað verið seg kommunalt, vinnuligt, mentanarligt o.s.fr. Í Eysturkommunu eru øll vælkomin.


text:
Kvæðini á Álastevnu
Dansifelagið Fótatraðk fer at dansa føroyskan dans á Álastevnu 2018.
Bæði leygardag og sunnudag sláa vit ring saman við dansifelagnum úr Keypmannahavn, Fótatraðk.
Øll eru sjálvsagt meira enn vælkomin at koma uppí ringin, og ynskiligt er harafturat, at øll við tjóðarbúna eru íklødd til stevnuna – og serliga til føroyska dansin.
Niðanfyri sæst ein vegleiðandi skrá yvir, hvørji kvæðir kunnu væntast ávikavist leygardag og sunnudag. Skipararnir eru skrivaðir í klombur.
Leygardagin 22. sept. kl. 15:15-16:00
Vælkomnir Føroyingar (Ólavur Eysturdal/Joen Petur Jacobsen)
Flóvin Bænadiksson (Katrin Hanusardóttir)
Ormurin Langi (Joen Petur Jacobsen)
Gentukæti (Joen Petur Jacobsen)
Hr Sinklar (Ólavur Eysturdal/Joen Petur Jacobsen)
Ólavur Riddarrós (Ólavur Eysturdal)
Sunnudagin 23. sept. kl. 11:00-11:45
Í Gøtu ein dag (Ólavur Eysturdal)
Brestis kvæði (Joen Petur Jacobsen)
Stolt Signild (Katrin Hanusardóttir)
Jákupsa Skegg (Joen Petur Jacobsen)
Sigmundskvæði yngra (Julia Hvannastein)
Nú gerast kvøldini myrk og long. (Joen Petur Jacobsen)
Kvæðini leygardag:
Vælkomnir føroyingar
Vælkomnir Føroyingar her í vási,
eg meini, vit eru mergjaðir enn,
um mong ein hurð enn stendur í lási, vit roynast tó enn menskir menn:
:,: Av látri ikki útskolaðir, enn eru vit ikki volaðir:,:
Enn eru knotur í føroyskum kongum, tað kennist við hvørt lógvatak,
enn eiga vit sess á summum rongum, enn stíga vit fram um hurðarbak,
:,: enn torga broddi vit ímót, enn lívir gamalt føroyskt grót:,:
Um gamal runnur á Føroya vølli enn slitið hevur í túsund ár,
og illa trevsaður er av elli
og ber so stór og greflig sár,
:,: so er tó haldgóð enn hvør spong, enn fara vit ikki undir kong:,:
Kom sessist tí við gleði og gaman um vertskapsborð á hesi ferð!
til skemtunar enn vit hittast saman, sum gamal landasiður er;
:,: væl unnast vit við kæti kátt, tí eitrandi er sprekið gott:,:
Og tá til hallar heim vit venda,
hvør heldur leið at síni vrá,
og henda veitslan er komin at enda, lat gamlar sinar roynast svá:
:,: at verkum várum komandi verður gleðilyndið fylgjandi:,:
Flóvin Bænadiktsson
1. Árla var um morgunin,
sól tók fagurt at skína:
Marita snúðist av hallini út
við fylgismoyggjar sínar.
Lat meg sova á tínum armi,
ríka jomfrúa.
2. Árla var um morgunin,
roðar fyri sól:
Marita snúðist av hallini út
við fylgismoyggjar tólv.
3. Marita snúðist av hallini út
við fylgismoyggjar sínar,
Møtti henni Flóvin Bænadiktsson
undir so grønar líðar.
4. Tað var Flóvin Bænadiktsson
hann tók hana í sín favn:
“Gud fyriláti tær, søtan mín,
tú lovaðist øðrum manni!”
5. “Faðir og móðir meg burt góvu,
so mínir frændur fleiri,
tá kom sorgin í mítt bróst
og ikki gleðin meiri.
6. Faðir og móðir meg burt góvu,
so mínir frændir flestu,
tá kom sorgin í mítt bróst
og ikki gleðin besta.”
7. “Hoyr tú, frúgvin Marita,
lætta av angist og trega!
eg skal sláa Hermann í hel
og med teg av landi draga.
8. Hoyr tú, frúgvin Marita,
er tað við tín vilja?
eg skal sláa Hermann í hel
og teg frá honum skilja.”
9. “Hoyr tað, Flóvin Bænadiktsson,
tað er ikki við mín vilja!
tann sami Gud os saman kom,
hann kann os best at skilja.”
10. Marita snúðist haðan burt
í tí sama orði,
hon kom ikki fyrr til hallar heim,
enn Hermann sat yvir borði.
11: “Hoyr tú, frúgvin Marita,
hví hava tíni eygu so runnið?
tú hevur verið við kirkju í dag,
og Flóvan hevur tú funnið.”
12. “Eg var meg við kirkju í dag,
men Flóvan ikki fann,
har misti eg mínar gullringar burt
og so mítt reyðargullband.
13. Hoyr tað, harra Hermann,
hvat eg beri fyri brósti:
vegin er mín sæli faðir,
forðum drongur treystur!”
14. “Hoyr tú, frúgvin Marita,
lætta av angist og trega!
eg skal ríða á markir út
hans banamann at vega.”
15. Tann fyrsta píl, í skóginum var skotin,
hon var gjørd av stáli,
hon fleyg fyri harra Hermanns bróst,
hon stansaði hans máli.
16. Tann onnur píl, í skóginum var skotin,
hon var skotin av treysti,
hon fleyg fyri harra Hermanns bróst,
hann fell av sínum hesti.
17. Svaraði harra Hermann,
hann fell av hesti sínum:
“Harra Gud faðir av himmiríki
heilsi mær Maritu míni!
18 Harra Gud faðir av himmiríki
heilsi mær Maritu míni!
bæði væl og høviskliga
behaldi hon ævi sína!”
19. Gevið ljóð og lýðið á!
eg kvøði sum eg kann:
syrgilig bóru tey boðini
fyri Maritu fram.
20 Frætti tað Flóvin Bænadiktsson,
hann sat í búnum talvi:
deyður er harra Hermann,
so reystur drongur av alvi.
21. Tað var Flóvin Bænadiktsson,
hann sópaði talvið saman,
biður gott fyri riddarans sál,
helsti var hann gamal.
22. “Saðlum várar hestarnar,
og ríðið undir oy!
nú skal festa einkjuna,
eg fekk hana ikki moy!
23. Saðlum várar hestarnar,
ríðið gjøgnum lund!
nú skal festa einkuna
tað hitt væna sprund.”
24. Flóvin býður Maritu
í song við sær at liggja;
Takk havi frúgvin Marita,
hon vildi ei tað boð tiggja!
25. Hon gav seg í nunnukloystur
við so góða trú,
onga tíð á ævini
livir hon sum nú.
Ormurin Langi (versión: Týr)
1. Viljið tær hoyra kvæði mítt,
viljð tær orðum trúgva,
um hann Ólav Trygvason,
hagar skal ríman snúgva.
Glymur dansur í høll,
dans sláið ring
Glaðir ríða Noregs menn
til Hildar ting
3. Knørrur varð gjørdur á Noregs landi,
gott var í honum evni:
sjúti alin og fýra til
var kjølurin millum stevni
8. Har kom maður oman
við sterkum boga í hendi:
“Jallurin av Ringaríki
hann meg higar sendi.”
10. “Einar skalt tú nevna meg,
væl kann boga spenna,
Tambar eitur mín menski bogi,
ørvar drívur at renna.”
11. “Hoyr tú tað, tú ungi maður,
vilt tú við mær fara,
tú skalt vera mín ørvargarpur
Ormin at forsvara.”
12. Gingu teir til strandar oman,
ríkir menn og reystir,
lunnar brustu og jørðin skalv:
teir drógu knørr úr neysti.
71. Einar spenti á triða sinni,
Ætlar jall at raka,
tá brast strongur av stáli stinna,
í boganum tókst at braka.
72. Allir hoyrdi strongin springa,
kongurin seg undrar:
“Hvat er tað á mínum skipi,
sum ógvuliga dundrar ?”
73. Svaraði Einar Tambarskelvir
kastar boga sín
“Nú brast Noregi úr tínum hondum,
kongurin, harri mín!”
Nú skal lætta ljóðið av
eg kvøði ei longur á sinni
nú skal taka upp annan tátt
dreingir leggi í minnið
Gentukæti
1. Her nógv er at gera, ein fær ikki frið,
á landsbygd at vera nú leiðist mær við;
at sópa undan neytum og til at gryvja seið
og bera tøð og tara, o nei! og nei! o nei!
2. Men Havnin, men Havnin, tann deiliga Havn!
so fegin eg gevi meg inn í tín favn;
tú vermir mítt hjarta, eg verði so fjálg;
á landsbygd alt stinkar av livur og tálg.
3. Til Havnar vit fara við trá’ og við nál;
at seyma vit læra og til at taka mál,
vit seyma um dagin, um kvøldið eru frí’ –
so út at «spasera» runt um tann heila bý.
4. Seks og sjey um kvøldið fer maskinan undir lás;
so fara vit í handlarnar at keypa okkum stás
og tyggja sjokolátu, piparmynt og bombom;
á landsbygd tey eta sýrulegg og hvonn.
5. Á landsbygd har brúka teir kubbarnar enn;
í Havn ganga unglingar klæddir sum menn
við hvítum mansjettum og gullknøppum í,
á landsbygd! á landsbygd, á fý! fý! fý! fý!
6. Á keiini hjá Østrøm har síggja vit tá
øll skipini tey duffa á Vestaru vág;
skipsmenninir teir ferðast við bátum út og inn,
tá ræður um , tá ræður um at halda seg svinn.
7. So møtast vit, so heilsast vit og biðja góðan dag;
um «fýrin» á Borðuni – so «snakka» vit um tað;
teir víða hava farið, teir vita alt so væl,
so lagaligir eru teir í orð og í tal’.
8. So lið um lið vit fara ígjøgnum býin tá,
har lyktirnar tær lýsa í myrkastu vrá;
«butikkirnar» um kvøldarnar tær lýsa sum sól,
í mínum hjarta er tað, sum altíð tað var jól.
9. Ja, eru vit við handlarnar, vit biðja góða nátt,
so áarvegin taka vit, har vakurt er og gott,
við Havnarskansa hvíla vit, tað «yndiga» stað,
vit sita har so fegin til alljósan dag.
10. So seyma vit, so tæna vit, vit gera ditt og datt,
vit gera einki annað, enn hvat vit finna rætt,
so hopa vit, so gleðast vit – tann sak er jó klár,
vit sjálvar verða «frúur» um eini tvey trý ár.
11. Ja, mínir tankar flúgva, teir flúgva víða fram,
eg veit vist, eg fái alt verðsins stás og kramm,
ja, perlur og blomstur at seta í mítt hár
og smáar spælidukkur hvørt einasta ár.
J. P. Gregoriussen.
Hr. Sinklar
1. Hr. Sinklar drog over Salten hav,
mod Norrig hans kurs monne stande;
blandt Gudbrands klipper han fandt sin grav,
der vanked så blodig en pande.
Vel op før dag
de kommer vel over den hede.
2. Hr. Sinklar drog over bølgen blå
for svenske penge at stride:
Hjælpe dig Gud, du visselig må
i Græsset for normanden bide.
3. Månen skinner om natten bleg,
de vove så sagtelig trille;
en havfru op af vandet steg,
hun spåede Hr. Sinklar ilde:
4. “Vend om, vend om, du skotske mand!
det gælder dit liv så fage;
kommer du til Norrig, jeg siger for sandt
ret aldrig kommer du tilbage!”
5. “Led er din sang, du giftige trold,
altidens du spår om ulykker;
fanger jeg dig engang i min vold,
jeg lader dig hugge i stykker.”
6. Han sejled i dage, han sejled i tre
med alt sit hyrede følge,
den fjerde morgen han Norrig mon se,
jeg vil det ikke fordølge.
7. Ved Romsdals kyster han styred i land,
erklærede sig for en fjende;
ham fulgte efter fjorten hundrede mand,
som alle havde ondt i sinde.
8. De skændte og brændte, hvor de drog frem,
al folkeret monne de krænke;
oldingens afmagt rørte ej dem,
de spotted den grædende enke.
9. Barnet blev dræbt i moderens skød,
så mildelig det end smiled;
rygtet om denne jammer og nød
til kærnen af landet iled.
10. Bavnen lyste og budstikken løb
fra grande til nærmeste grande;
dalens sønner i skjul ej krøb,
det måtte hr. Sinklar sande.
11. “Soldaten er ude på kongens tog,
vi må selv landet forsvare;
forbandet være det niddingsdrog,
som nu sit blod vil spare.”
12. De bønder af Våge, Lesje og Lom
med skarpe økser på nakke
i Bredebøjgd tilsammen kom,
med skotten vilde de snakke.
13. Tæt under lide der løber en sti,
som man mon kringen kalde;
Lågen skynder sig der forbi;
i den skal Fjenderne falde.
14. Riflen hænger ej mer på væg,
hist sigter gråhærdede skytte;
nøkken opløfter sit våde skæg
og venter med længsel sit bytte.
15. Det første skud hr. Sinklar gjaldt,
han brøled og opgav sin ånde;
hver skotte råbte, da obersten faldt:
“Gud fri os af denne vånde!”
16. “Frem bønder, frem, I norske mænd,
slår ned, slår ned for fode!”
Da ønsked sig skotten hjem igen,
han var ej ret lystig til mode.
17. Med døde kroppe blev kringen strø´d
de ravne fik nok at æde, –
det ungdomsblod, som der udflød,
de skotske piger begræde.
18. Ej nogen levende sjæl kom hjem,
som kunde sin landsmand fortælle,
hvor farligt det er at besøge dem,
der bo blandt Norriges fjælde.
19. End knejser en støtte på samme sted,
som Norriges uvenner mon true.
Ve hver en nordmand, som ej bliver hed,
så tit hans øjne den skue!
Ólavur Riddararós
“Hvørt skalt tú ríða Ólavur mín?
– Kol og smiður við –
Í lofti hongur brynja tín.”
– Ungir kallar, kátir kallar!
– Gangið upp á gólv, dansið lystilig!
2. ” Eg fari mær á heiði
ta villini hind at veiða”
3. “Tú fert ikki at veiða hind.
men tú fert til tína leikalind.
4. Hvít er tín skjúrta, væl er hon tvigin,
í blóði verður hon av tær dirgin.
5. Hvít er tín skjúta, væl er hon skorin,
í blóði so verður hon aftur borin.”
6. Ólavur snúðist síni móður frá:
“Gud gevi ikki ganga, sum mær er spáð.”
7. Ólavur ríður eftir bjørgunum fram,
fann hann upp á eitt álvarann.
8. Ólavur ríður eftir bjørgunum fús,
fann hann uppá eitt álvarhús.
9. Út kom eitt tað álvafljóð,
flættað hár á herðar dró.
10. Út kom ein av álvum tá,
flættað hár á herðar lá.
11. “Ver vælkomin Ólavur Riddararós,
tú gakk í dans og kvøð fyri os!”
12, “Tú tarft ikki at flætta títt hár fyri meg,
eg eri ikki komin at eiga teg.”
13. “Ert tú ikki komin at biðja meg,
eg havi ikki ætlað at eiga teg.”
14. “Eg kann ikki meira hjá álvum vera,
í morgin lati eg mítt brúðleyp gera.”
15. “Vilt tú ikki longur hjá álvum vera,
sjúkur skalt tú títt brúðleyp gera.
16. Hvat heldur vilt tú sjey vetur liggja sjúk,
ella vilt tú í morgin liggja lík?
17. Hvat heldur vilt tú sjey vetur liggja á strá,
ella vilt tú í morgin til moldar gá?”
18. “Tveir eru kostirnir, hvørgin er mjúkur,
ilt er at liggja leingi sjúkur.
19. Fyrr vil eg í morgin liggja lík,
enn eg vil sjey vetur liggja sjúk´.
20. Fyrr vil eg í morgin til moldar gá,
enn eg vil sjey vetur liggja á strá.”
Kvæðini sunnudag:
Í Gøtu ein dag
Í Gøtu ein dag
har hendi eitt undur, ei fyrr var tað sæð:
Tað skramblar sum heglingsæl – luftin var klár
klettarnir spreingjast, sum snarljós teir traff.
:,: Øll Gøta var paff. :,:
Ei undur var í:
Í Tróndargjógv undir Borðoyarlíð
lá Tróndur og rembdist, hann spenti so fast,
at Trølkonufingur í liðinum brast,
og Kellingin datt, hon stóð har so trygt,
:,: og Risin fekk gikt :,:
Nú vaknaði við
hin gamli í gjónni og royndi eitt stig,
men tungur var bulur og beinini veik,
tó hvat gjørdi Tróndur tá mátturin sveik?
Hann gandaði Geyta í grøvini lá,
:,: so Geyti stóð hjá. :,:
Teir heilsaðust so.
Hoyr olmussudýrið, mær tørvar eitt boð.
Eg svav her so leingi, eg sigi tær satt,
eg veit ikki hvussu í Føroyum er statt.
Um tingið er sett og um menn lata skatt,
:,: meg lysti at frætt. :,:
Tað gekk so ein tíð,
og Geyti kom aftur í Borðoyarlíð.
“Jú, nógv er at frætta, teir lesa í bók
um Sigmund og teg og um kalvan teg tók.
Í gandi hvør maður í Føroyum er nú
:,: nógv betur enn tú. :,:
Teir sigla í logn,
teir rógva og hava ei árar í ogn.
Teir tosa úr Gøtu og suður í Vág,
úr Føroyum til Hetlands eitt ílatog lá;
hin “rómarski” pávin lá deyður ein dag –
:,: brátt vistu teir tað. :,:
Men fólkið er smátt,
og kvinnurnar detta um miðjuna brátt.
Á høvdinum bera tær fjarðar og gras,
og eg sá ein mann nýta botn, tá hann las.
Á monnum er pannan so høg, at eg sá
:,: hana aftanífrá. :,:
Og alt letur skatt,
og mjøður er bannaður – jú tað er satt.
Tað mesta av jørðini fór undir kong” –
Tá suffaði Tróndur: “So aftur í song! –
Men sig hvat ger tingið. Nú statt ei og bín!”
:,: “Jú, teir selja grýn!” :,:
BRESTIS KVÆÐI.
1. Árla var um morgunin,
sólin roðar i hav,
Beinir gekk i skálan inn,
sum Brestir sterki svav.
Niðurlag:
Treðum lættliga dansin!
Dagurin skín so fagurliga,
komið er hægst á summarið.
2. “Statt upp Brestir, bróðir mín!
sól i skorar gyllir,
eingin blæsur vindur á vág,
og sjógvurin er stillur.
3. Lít tær út at Lítlu Dímun,
har hvítir ei við tanga,
aldri fæst ein betri dagur
bjargaseyð at fanga.”
4. Tóku bond og bjargalinur,
gyrdu svørð við belti,
gingu so til strandar oman,
dreingir tveir teir eltu.
5. Mælti tað Sigmundur Brestisson,
vetrar var hann níggju:
“Eg skal út á Lítlu Dímun
hin villa veðr at síggja.”
6. Svaraði Tórir Beinisson,
á tólvta ári var:
“Faðir, fert tú á Dímun út,
lat meg fylgja tær!”
7. “Hvat skulu tit á Dímun gera,
har eru stíggir trongir,
langir eru teir loftskútar,
og lágir eru tit dreingir”
8. Svaraði Sigmundur Brestisson,
snimma vaks hans hugur:
Hann, ið alist við øsku inni,
lítið í leikum dugir!”
9. “Satt hann sigur, sonur mín,”
Brestir tók til orða,
“eingin skal hjá ungum alva
bragdarhugin forða.”
10. Tóku bát úr tøttum neysti,
rangt var teimum sjógvað,
dreingir settust i rengur niður
og høvdingar at rógva.
11. Løgdu teir at oynni inn,
bátin upp teir drógu,
gingu so í bergið fram,
sum brattar rásir lógu.
12. Fótafimir og klófastir,
óttaðust ei nakað,
lupu lætt um leysar upsir
styggan seyð at taka.
13. Fimm hundrað av áseyði
Lítla Dímun bar,
svart var alt sum kolamógvur,
eyðkent slag tað var.
14. Stygt og kvikt sum villur fuglur,
vártreyst út av lagi.
So er sagt, at hvalbingar,
teir tóku av alt slagið.
15. Tykir mær tað harmiligt
at fara so um fæ;
fyrnsta seyð, i Føroyum var,
meg lysti enn at sæð.
16. Fullvæl dugdu høvdingarnir
vargaseyð at veiða,
gingu so at báti oman,
fongin við sær leiða.
17. Hildu fram at Stóru Dímun,
vildu vinna heim,
siggja trinnar miklar skútur
sigla mótur teim.
18. Albrynjaðar triggjar tylvtir
taldu teir á førum;
glitra spjót og gyltir hjálmar,
sólin skein á svørðum.
19. Brestir mælir orðum hátt,
gott var í honum evni:
“Fullvæl kenni eg seglini
og gylta drekastevnið.
20. Hoyr tú Beinir, bróðir mín!
hvat ráð skulu vit taka?
Hasir eru garpar teir,
ið okkum ætla at saka.
Stolt Signhild
1. Stolt Signhild lader brygge og blande vin,
– så favr da falder den rin –
hun byder sin broder hjem til sig.
Udi brynjer alle.
1. Og de skænkte mjød, og de skænkte vin; de skænkte så længe, som solen skinned.
3. Hendes broder og han ville ride hjem, stolt Signhild byder hannem følgesvende.
4. “Og hvad skal jeg med følgesvende? Mine fiender eru nu alle i senge.”
5. Og der han kom foroven den by, der mødte han sine fiender syv.
6. Og der han kom i tykken ris, da blev han sine fiender vis.
7. “Jeg beder Eder, alle mine fiender, for Gud: I lade mig blæse i forgylden ljud.”
8. “Og du skal have vort minde dertil; du blæs i ljud imedens du vil.”
9. Han blæste i ljud, han blæste så hårt, det hørte stolt Signhild i sin gård.
10. Han blæste i ljud, han blæste så længe, det hørte stolt Signhild i sin seng.
11. Stolt Signhild råber over al sin gård: “I lede mig ud min ganger grå.”
12. “I lede mig ud min ganger grå, vel syv år siden han solen så.”
13. “Han solen ej så vel i syv år;
vel femten år siden han sadelen bar.”
14. “I hente mig ud mit glavind og spjud; vel átjan år siden de vare ude.”
15. Stolt Signhild red, så fast hun rende; sin gode fole derover hun sprængde.
16. Stolt Signhild råber, hun var så vånd: “Du svar mig, broder, om du kan.”
17. “Ikke er jeg ve, og ikke er jeg vånd; du hjælp mig, søster, om du kan.”
18. Hun hug ihjel hans fiender syv; så førte hun hannem levende til by.
19. Og havde det været to for en,
så havde hun givet dem dødsensmen.
20. Og høvdu tað verið tveir fyri ein,
– så favr da falder den rin –
so hevði hon givið teimum deyðamein.
Udi brynjer alle.
JÁKUPSA SKEGG.
1. Jákupsa skegg var sjáldan turt,
tá ið hann kom á bøin, var bundið burt.
Niðurlag:
Men Dansen den gaar
saa let igennem Lunden.
2. Marjun við síni brendu 1ið:
“Eg meini, at krovið er burtur við.”
3. “Er krovið burtur, skal tað yngsta minnast,
og inni fyri harrunum skulu vit finnast.”
4. Jákup sker i sjóðheitan grát,
fór oman til Sjúrða at lána sær bát.
5. “Bátin skalt tú fáa, sum eg hann eigi,
eg hopi, at harrarnir verða ikki vreiðir.
6. Bátin skalt tú fáa við mastur og segl,
upp á vegin skal tú fáa eitt skerpitjógv.”
7. Jákup hann stígur i fremra stavn:
“Nú ætli eg mær til Kjøpinhavn.”
8. Tá ið hann kom har mitt á fjørð,
tá bognaði skútan sum ein gjørð.
9. Tá ið hann kom har út á hav,
tá brakaði hvørt sprek, i Sjúrða báti var.
10. Hann kastar síni akker á hvítan sand,
fyrstur steig Jákup fótin á land.
11. Ein harri út av vindeyga sá:
“Her kemur ein maður i kappanum grá.
12. Her kemur ein maður i kappanum grá,
ongum líkari enn Sibba at sjá.”
13. Uppi i grasagarði akslar hann skinn,
og so gongur hann fyn harrarnar inn.
14. Jákup hugsar við sjálvum sær:
hví stendur eingin upp fyri mær?
15. “Mine naadige Herrer, ville I mig høre,
jeg haver en Sag for Eder at føre.
16. Eg átti eitt bundi, og tað var gult.
Ein tunna av korni so var tað fult.
17. Tó at tað ikki var turkað á sorni,
so var tað so gott sum ein tunna av korni.
18. Hálvt hevði eg ætlað mær til fræ,
hálvt hevði eg ætlað mær til jóladag.
19. Hálvt hevði eg ætlað mær til jóladag,
teir stjólu tað burtur tann sama dag.”
20. Harrarnir svaraðu honum i stikli:
“Hví kemur tú higar við ongum vitni?
21. Hvi kemur tú higar, títt Føroya barn?
tú skal verða settur i tað harðasta jarn.
22. Hví kemur tú higar at klaga um korn?
tú skal verða settur i tað hægsta torn.”
23. “Meðan eg ongan rættin kann fá,
so lati meg sjálvan i lógbókina sjá.”
24. Tað fyrsta Jákup Sibbi i lógbókina sá,
tá kendi hann ikki s fyri k.
25. So mundi Jákup frá lógbókini renna,
ongan bókstavin mundi hann kenna.
26. Jákup uttar eftir beinkinum ekur,
tann ovasti harrin eftir byrsuni tekur.
27. Jákup út um dyrnar gløir,
tann ovasti harrin byrsuna løðir.
28. Jákup út um dyrnar leyp,
tann ovasti harrin eftir honum skeyt.
29. Jákup út um dyrnar gekk,
eittans haglið i dyntilin fekk.
31. Gud lati meg aldrin liva tann dag,
at eg komi aftur i sovorðið lag.
32. Gud lati meg aldrin liva so leingi,
at eg komi aftur fyri slíkar dreingir.”
Sigmundskvæði yngra
1. Í Føroyum búðu høvdingar tveir,
Tróndur og Sigmundur itu teir.
Noregs menn! dansið væl í stillum;
stilli tykkum allar,
riddarar, Noregs menn!
dansið væl í stillum.
2. Sigmundur búði Skúvoy á,
Tróndur búði við Gøtuvág.
3. So grammur var Tróndur, hann hugsar ilt:
Sigmundur hevur vár’ veitslu spilt.
4. Tróndur hann situr í sínari lon:
“Tit heintið mær Sjúrða Tollaksson.
5. Tit heintið mær Gutta og láa Tór.”
Snarliga boð eftir teimum fór.
6. Inn komu garpar og søgdu so:
“Hvat vilt tú, Tróndur, tú sendi oss boð?”
7. “Eg havi sent tykkum boðini tey,
at tit skulu hjálpa til Sigmunds deyð.
8. Tit hvessið spjót, tit hvessið knív;
tað skal galda Sigmunds lív.
9. Hetta mítt ráð man vera gott:
Vit skulu herja á hann á nátt.”
10. Teir samlaðu saman sveinar og menn
og gingu til strandar allir í senn.
11 So sigldi Tróndur Skúvoyarfjør,
skútan bognaði sum ein gjør.
12. So myrk var náttin, og skútan gegg,
so blíðan byrðin Tróndur fekk.
13. Myrk var náttin, og skútan rann,
teir hildu beint mót Skúvoy fram.
14 Eingin vardi, teir komu hartil,
alt gekk til, sum Tróndur vil.
15. Skramblaðu teir við vápnum hart,
so hurðar gingu í smildur snart.
16. Sigmundur vaknar úr svøvni brátt:
“Hvør brýtur inn á meg í nátt?”
17. “Hann, sum brýtur tínar dyr,
tað er tann maður, tú háaði fyrr.
18. Sigmund helt sítt svørð ímót,
fimm fullu høvur á Tróndar fót.
19. Sigmundur høggur av makt og vold,
trý fullu høvur á Tróndar skjold.
20. Tróndur hann var til ilsku fús:
“Tit setið nú eld á Sigmunds hús!”
21. Sigmundur talar til frænda sín:
“Nú má eg rýma av húsi mín’.”
22. Einar úr Suðuroy, hans frændi Tór,
eingin annar við Sigmundi fór.
23. Sigmunds hústrú stendur við vegg:
“Tú hoyr meg , Tróndur Gøtuskegg.
24. Stríðist tú móti konu og børn,
so ert tú grískari enn ein bjørn.”
25. “Tit sløkkið eld, tit stingið inn knív!
Eg stríðist bert um Sigmunds lív.”
26. Tróndur vendi borgini frá,
beint ímót’ sum Sigmundur lá.
27. Tróndur hevði so fyri orð:
“Eg kenni royk av Sigmunds sporð.”
28. Tróndur biður teir hava mót:
“Eg kenni royk av Sigmunds fót.”
29. Teir gingu fram um grøna lund,
teir dvøldust við gjónna eina stund.
30. Sigmundur sær um gjónna brá:
Steingríms høvur á vølli lá.
31. Sigmundur aftur um gjónna sprakk,
svørðið úr hans hondum stakk.
32. Sigmundur flýddi á oynna norð,
Tróndur hevði tá manndómsorð.
—————
33. Sigmundur kastaði í havið seg,
Einar og Tóri sama veg.
34. Tá ið Tróndur hetta sá,
aftur at báti skundar hann tá.
35. Aftur at báti skundar hann tá,
men ikki kundi hann Sigmundi ná.
36. Svimja teir tríggir við miklari ferð,
sum streymur harður á firði er.
37. Tórur aftur um seg sá:
“Nú tekur Einar at dragna frá.”
38. Sigmundur gjørdi sær tann ómak:
hann legði Einar á sítt bak.
39. Tórur rætti Sigmundi hond:
“Nú hevur Einar givið upp ond.”
40. Sigmund slepti Einar’ av,
Suðuroyarfjørður varð hans grav.
41. Sigmundur svimur og frændi hans,
enn er fjórðingur eftir til lands.
42. Tórur legði seg bylgju ímót.
“Nú eri eg givin í hond og fót.”
43. Tú svim til lands, legg einki í meg!
Eg eri farin, men redda teg.
44. Svaraði Sigmund’, í sjónum sat:
“Ei, mín frændi, skiljast vit at.
45. Vit vóru saman í mangari ferð,
ei mín frændi, skiljast vit her.”
46. Sigmundur var í orðum trygg’,
hann legði Tóra á sín rygg.
47. Sigmundur svimur av allari makt:
“Nú hava vit at landi lagt.”
48. Brimið tað brýtur sum boðaslóð,
Tað Tóra niður at botni dró.
49. Sigmundur var ein menskur mann,
men ikki bóru beinini hann.
50. Tá hann hevði svomið tann veg so lang,
hann legði seg stillan niður í tang.
51. Torgrímur átti Sandvík fyrr,
hann sá ein morgun út fyri dyr.
52. Torgrímur hugdi mót tara út:
“Eg meini, eg síggi ein reyðan klút.”
53. Tórgrímur talar til dreingir tveir:
“Tit vitið, um har er nakað meir.”
54. Inn koma dreringir og siga frá,
stórur maðu rí tara lá.
55. Ein stórur maður í tara lá,
ongum líkari enn Sigmund’ at sjá.
56. Torgrímur tók sær øks í hond,
so fór hann til sjóvarstrond.
57. Torgrímur niður í taran sær,
maktarleysur lá Sigmundur har.
58. Torgrímur talar til sveinar sín’:
“Gullringur Sigmunds skal vera mín!”
59. “Dreingir, tit haldið mær í hans hár,
meðan eg gevi honum banasár.
60. Dreingir, tit haldið (í) hans hár í topp,
meðan eg skilji høvur frá kropp’.”
61. Dreingirnir hildu í hans hár,
meðan hann gav honum banasár.
62. Dreingirnir hildu (í) hans hár í topp,
meðan hann skilti høvur frá topp.
63. Gullringin bóru teir heim til hús,
men kroppin gróvu teir í sand og grús.
64. Ein slíkan enda Sigmundur fekk,
hans líki ei í Føroyum gekk.
Jens Chr Djurhuus (sjóvarbóndin)
Nú gerast kvøldini myrk og long
Nú gerast kvøldini myrk og long,
ov lítið eg dugi at spinna.
Heima har gerst mær stovan ov trong, hvar skal eg mær stuttleikan finna? Frægast man vera at fara í dans. Heimalambið er har, eg gevi tí ans, og í Klubbanum hittist mangt par,
har man finnast eitt hvørt vakurt fyri mær.
So klæði eg meg í mín stutta stakk, sum neyvan til kníggja man røkka, silkisokkar og skógvar av lakk,
sum brádliga sundur munnu støkka. Ja, skjótt er at greiða mítt dreingja hár, so klíni eg smyrsil uppá kyssusár,
so er daman í galla og jong,
nú bert tørvar mær ein heimalambsdrong.
Mót ́ Klubbanum seti eg mína kós,
har jazzbanda dreingirnir grenja.
O, gævi eg fann mær ein fittan matrós, sum eg út í dansin kann venja. Treystliga stígi eg um Klubbans gátt, eg veit, at eg fái eina stuttliga nátt,
nú eg síggi ein danskan korporal,
hann skal vera í kvøld mítt høvuðsmál.
Við blíðum eygum og bros á kinn
eg tíðum á hann man heita.
Vakrari drongi í hold og skinn
tú leingi eftir skal leita.
Hann hyggur og hann brosar yvir móti mær, hann kennir at eg havi hug á sær,
so trínur hann fram , ger eitt bukk:
“Må jeg be ́om en dans, frøken sumk”.
Til jazzbanda streingir vit fara á flog
og fram eftir gólvinum reika,
og eyguni hittast og bera boð,
meðan hjartað í ørsku man leika.
hann lýður mær í oyrað: “Vi ta ́r os en tur, her bliver så trangt som i et fangebur”,
og ú Klubbanum hvørva vit brátt, nú fyrst byrjar hin stuttliga nátt.
So vinarliga hond í hond
vit undan fólkinum renna,
og steðaga forpøst har yviri við strond, har eingin okkum man kenna.
Og mánin hann skínir yvir Nólsoyarfjørð, hann skínir og glampar , so vit verða ør, og teir knappar teir skína sum gull,
ja, av elskhugi eg verði so full.
Eg kvøði ei meira um hesa nátt, eg livdi jú fleiri slíkar.
Er drongurin fittur og veðrið gott,
tá alt eftir vild seg líkar.
Ja, hugurin er góður av besta slag, um teir koma aftur ella fara avstað. Men tá vit ikki ongur fáa drong, ja, so fara vit allar undir kong.


text: Ekstra Bladet skrivar í grein her, at Team Danmark til tíðir gevur síní úrvalsítróttarfólk bakipulvur at eta, til at betra um spurtirnar. Aktiva evnið natron ella bikarbonat í bakipulvuri er sambært teimum vælegnað til at mótvirka mjólkarsýru í beinunum, so at íðkararnir kunnu spurta longri áðrenn teir sýra til, og harvið ‘flyta tey síðstu sekundini’. Men teir siga at tey brúka tað bara tá ið alt annað er optimerað, og ávara hartil um akutt diarré ella spýggju, um man tekur skeiva dosu. Renning, súkkling og rógving verða nevnd sum dømi um ítróttir har hetta kann vera ein hjálp.


text:
Hetta er ikki fyrstu ferð og hetta er meiri enn eitt ára gamalt og eg eri eitt sindur skeptiskur hesum viðvíkjandi, men rættuliga áhugavert kortini. Er tað nakar sum veit og kann siga meiri um hetta?
Skuldi tað verið nakað í hesum, so mátti tað verði møguligt hjá heimsamfelagnum at leggja eitt sindur av peningi tilsíðis og sendi eitt lið av serfrøðingum og søgugranskarum niðan á fjallið útdýpa hetta. Haldi annars at summar av viðmerkingunum sum National Geographic framleggur eru søguliga órímiligar. Tildømis kann eingin við vissu siga, at tað ikki var fyrrenn í 10 BC at fjallið var sett í samband við hendingina úr Fyrstu Mósibók. Slík BC nágreiniligheit er í veruleikanum ómøgulig.
Veit heldur ikki, um framlagda alternativi, at hetta í veruleikanum bara er ein gomul 'shrine' ikki er eitt sindur misvísandi. Um tað er so torført at náa slíkar hæddir, so ivist eg eitt sindur í pástandinum um eina 'shrine'. Haldi tó eisini at tann eini viðmerkjarin framleggur eitt áhugavert argument, nemliga at sjónbandið er ein roynd at lokka ferðafólk á hasar leiðir.
Eitt er eyðsæð, skuldi eitt skip verið funni júst á hesum fjøllunum, so verða tað mong sum ivaleyst koma at klóra sær í nakkanum. Mangir serfrøðingar kunnu vantandi verða hildnir fyri spot, men kortini og vantandi, skulu vit sum ikki einaferð, til at hoyra uppá heilar brokmanslestrar av burturforkláringum; kort sagt tað kemur at standa ómetaliga hart á í tí akademiska heiminum.


text:
7 góð ráð um slatur á arbeiðsplássinum
Heimspekingurin Sokrates minti okkum á hetta: ”Áðrenn vit tosa um onnur fólk, eiga vit at hugsa um hettar: Er tað gott? Er tað sannleiki? Og er tað neyðugt?"
Ja, slatur kann elva til nógvan mistrivnað og misskiljingar millum fólk, men er samstundis eisini stimbrandi fyri samskifti millum fólk. Serliga á arbeiðsplássinum eiga vit at vera varug við, um slaturin einans er negativur, tí tá hevur tað bara ilt við sær. Men sum sagt er slatur ikki bert av tí illa. Tað kann geva luft fyri ørkymlan, og endamálið kann eisini vera gott og uppbyggjandi. Setur tú teg sjálva/n uttanfyri tann felagsskapin, kanst tú lættliga gerast næsta offur, tí hini tíma ikki, at summi eru so frelst, at tey seta seg sjálvi uttanfyri ella omanfyri fjøldina.
7 góð ráð um slatur á arbeiðsplássinum
Ger tær greitt, hvat tú vilt bera víðari
Hav virðing fyri, at fólk hava ymisk mørk fyri slatri
Heldur tú, at støðið á slatrinum er ov lágt, mást tú taka tað upp við starvsfelagarnar
Hoyrir tú nógv negativan slatur, sum kanska minnir um happing, eigur tú at taka málið upp við álitisfólkið
Hevur tú onki álitisfólk, far so beinleiðis til leiðsluna
Tá tú ert nýggj/ur á arbeiðsplássinum, skalt tú lurta eftir slatrinum og annars vera óheft
Minst til , at tú setir teg uttanfyri ella omanfyri hini, um tú ikki onkursvegna luttekur í slatrinum


text:
Kundi tú hugsa tær at førleikament teg enn meira sum venjari? At koma niður í smálutir og fáa førleikar at hava ábyrgd av venjingini í felagnum?
ÚTBÚGVING – Venjari 2:
1. vikuskiftið (23.- 25. mars 2018): Føðsla, Teknikvenjing, Ítróttasálarfrøði
2. vikuskiftið (4.- 6. mai 2018): Fysisk venjing, Konditiónsvenjing, Venjaraleikluturin, Styrkivenjing
3. vikuskiftið (26.- 27. mai 2018): Venjing svarandi til aldur, Ítróttaskaðar, Tilrættisleggjan av venjing
Stað:
ÍSF-húsið í Gundadali, Tórshavn
Tíð:
Fríggjadag kl. 18.00 – 22.00
Leygardag kl. 09.00 – 20.30 (1. vikuskiftið tó til kl. 18.00)
Sunnudag kl. 09.00 – 16.00 (3. vikuskiftið tó til kl. 17.00)
Kostnaður: Íalt kr. 4.000 íroknað mat og tilfar
Málbólkur: Venjarar og hjálparvenjarar við Venjara 1-útbúgving
Tilmelding: …fer fram við at fylla tilmeldingarskjalið út her: tilmeldingarskjal og gjaldast skal við tilmelding.
Freist: Seinasta freist at melda til er 15. februar 2018.
GG! Avboð givin 10 dagar áðrenn skeiðsbyrjan kostað 50% av uppruna-kostnaðinum og eftir tað er ikki møguleiki at fáa peningin endurgoldnan.
Tað er pláss fyri 25 luttakarum. Skeiðið verður hildið treytað av, at minst 15 luttakarar melda til.
Meira fæst at vita á ÍSF-skrivstovuni tlf. 312606 ella frá Finnbjørg á tlf. 221747/teldupost finnbjorg@isf.fo . Nærri frágreiðing um venjaraútbúgvingarnar er at finna á heimasíðuni hjá Dansk Idrætsforbund her .


text:
Á heimasíðuni greiða vit m.a. frá førleikunum hjá felagnum, og hvørjum verkætlanum LBF hevur verið við í síðan stovnanina.
LBF varð stovnað 1. apríl í 1964 og hevur sostatt skjótt hálva øld á baki. Hesi árini hevur felagið verið við í ikki færri enn 1.700 verkætlanum.
Verkætlanirnar hava umfatað alt frá havnum, ferjulegum og vegum til tunlar, bygningar og orkuútbyggingar.
Nýggja heimasíðan er gjørd í samstarvi við Sendistovuna. Á heimasíðuni sært tú eisini, hvør starvast hjá LBF, og hvussu tú fært fatur á okkum.
Vælkomin á nýggju heimasíðuna!


text:
Jørðin er eitrað setti spekolatorin hjá Tobba í gongd
Í Veitsluni var tað pædofili´in, hendan ótespiliga marran, sum trampar álopin menniskju í svartastu sálarstøður, og nú hitt háaktuella samfelagsmálið um veteranarnar úr Afganistan. Vónandi verður hetta ein partur av føroyskari leiklist frameftir, tí fyri meg sjálvan kann eg siga, at Varðanum fyri at takka broyttist mín støða munandi til hesar menn, ið koma skaddir heimaftur frá eini ferð undir fremmandum mánalýsi og stjørnuglampan, sum eg framvegis ikki skilji, langt frá tí, men vesturlendska vælferðarsamfelagið skal sjálvandi eiga eina tilbúgving tøka, sum fær hesar kovboyararnar á rættkjøl aftur sum skjótast.
Brot úr ummælinum “Táið náðin ikki rakk og goymslan tiðnaði” eftir Torbjørn Jacobsen í mentanarritinum Varðanum 83 (1), sum kemur út um hálvan apríl í ár.


text:
Fyrra hálvár royndist væl hjá BankNordik-samtakinum. Rakstrarúrslitið var 142 mió. kr., og tað er munandi betri enn sama tíðarskeið í fjør. Væntanirnar til ársúrslitið eru eisini betri enn áður fráboðað. Góða gongdin hevur við sær, at ávísar rentur lækka. Eitt nú verður tað bíligari hjá vanliga føroyinginum at fíggja bústaðin og bilin í BankNordik.
Áhaldandi nógva virksemið í føroyska samfelagnum, m.a. á bústaðarmarknaðinum, setur sín dám á roknskaparúrslitið fyri fyrra hálvár hjá BankNordik-samtakinum. ”Úrslitið vísir, at virksemið stendur seg væl, og tað eru vit eyðsæð væl nøgd við. Rentuinntøkurnar eru framvegis ein avbjóðing fyri okkum orsakað av lága rentustøðinum og hørðu kappingini. Tí er tað nøktandi bæði at kunna staðfesta ein lønsaman rakstur og hóvligan útlánsvøkstur,” sigur Árni Ellefsen, forstjóri í BankNordik.
Viðskiftafólk fáa ágóðan av rentulækkingum
BankNordik leggur seg støðugt eftir at veita viðskiftafólkunum tíðarhóskandi tænastur og kappingarførar prísir. Fyrr í ár varð nýggj heimasíða liðug, og nú hevur bankin eisini endurskoðað prísir og rentur. Tað inniber, at kostnaðir fyri einstakar fíggjartænastur verða tillagaðir. Samanumtikið er talan um sera kappingarførar broytingar, ið eru til fyrimuns fyri viðskiftafólk, ið hava fígging í BankNordik.
Eitt nú verður vanliga sethúsalánsrentan lækkað úr 3,10% niður í 2,95%, og harumframt lækka ávísar aðrar rentur, t.d. billánsrentan. Rentubroytingarnar merkja, at eitt húski við 1,5 mió. kr. í sethúsaláni og 250.000 kr. í billáni, sparir knappar 3.000 kr. árliga. Broytingarnar koma í gildi 1. september.
”Vit leggja okkum altíð eftir at hava kappingarfør tilboð til viðskiftafólkini, og tí hava vit lækkað renturnar, har tað munar mest í pengapunginum hjá vanliga føroyinginum. Sum heild fylla lánsgjøld til bústaðin og bilin mest í mánaðarligu útreiðslunum hjá einum vanligum húski. Tí fara rentulækkingarnar at gagna meginpartinum av okkara viðskiftafólkum,” sigur Árni Ellefsen.
Metnógvar ognarsølur og vaksandi tryggingarinntøkur
Dótturfeløg bankans, Trygd og Skyn, havi eisini staðið seg væl í fyrra hálvári. Hóast kappingin er hørð, og úrslitið hjá Trygd er merkt av lutfalsliga stórum skaðum, er virksemið vaksandi og grundraksturin góður. Avlopið fyri skatt var 1 mió. kr. Skyn hevur enn einaferð tikið seg fram og selt met- nógvar ognir. Fyrra hálvár eru um 150 ognir seldar samanborið við 90 sama tíðarskeið í fjør. Avlopið fyri skatt er góðar 2 mió. kr., og tað er sera nøktandi.
Roknskapurin fyri fyrra hálvár 2018 í stuttum
· Úrslitið fyri skatt var 207 mió. kr. samanborið við 112 mió. kr. sama tíðarskeið í 2017.
· Rakstrarúrslitið fyri niðurskrivingar var 88 mió. kr. samanborið við 93 mió. kr. sama tíðarskeið í 2017.
· Niðurskrivingar av útlánum vórðu afturførdar fyri 54 mió. kr. samanborið við afturføringar fyri 5 mió. kr. sama tíðarskeið í 2017.
· Rakstrarúrslitið var 142 mió. kr. samanborið við 98 mió. kr sama tíðarskeið í fjør.
· Útlán bankans hækkaðu úr 9,4 mia. kr. til 9,7 mia. kr. samanborið við sama tíðarskeið í 2017.
· Innlán bankans lækkaðu úr 13,5 mia. kr. fyrra hálvár í 2017 til 13,1 mia. kr.
· Solvensurin hækkaði úr 17,9% í fyrra hálvári 2017 til 18,5%.
· Bankin væntar, at úrslitið fyri 2018 áðrenn niðurskrivingar, virðisjavna og skatt verður 160-200 mió. kr. (H1 2018: 88 mió. kr.).
· Vónirnar til nettoúrslitið fyri árið eru betri enn upprunaliga væntað. Sostatt verður væntaða nettoúrslitið hækkað úr 175-225 mió. kr. til 190-240 mió. kr. (H1 2018:169 mió. kr.).


text:
Norðurkorea avlýsir toppfund við Suðurkorea
Landið hóttir eisini við at avlýsa fundin millum Kim Jong-un og Donald Trump.
Norðurkorea hevur óvæntandi avlýst toppfundin við Suðurkorea, sum annars skuldi vera í dag. Orsøkin er ein felags hernaðarvenjing hjá Suðurkorea og USA.
Ætlanin var, at fundurin í dag skuldi vera framhald av fundinum sum var í farna mánaði millum leiðararnar í báðum londunum, Kim Jong-un og Moon Jae-in.
Norðurkoreanska tíðindastovan KCNA kallar hernaðarvenjingina “eina provokatión”, og sigur, at toppfundurin við Suðurkorea er útsettur “í óásetta tíð”. Eisini sigur tíðindastovan, at ætlaði fundurin tann 12. Juni millum Kim Jong-un og amerikanska forsetan Donald Trump, kann eisini koma í vanda.
Norðurkorea hevur ongan áhuga í at møta USA, um tað bara er annað av londunum, sum skal sleppa sær av við kjarnorkuvápnini, ljóðar úr Norðurkorea.
Fráboðanin úr Norðurkorea hevur vakt argilsi í Suðurkorea, men tey vóna tó framvegis, at Norðurkorea fer at broyta hugsan, soleiðis at samráðingarnar millum londini kunnu halda fram, skrivar suðurkoreanska tíðindastovan Yonhap.
“Avgerðin hjá Norðurkorea um at útseta týdningarmiklar samráðingar orsaka av hernaðarvenjingum millum Suðurkorea og USA, er ikki í samsvari við andan í Panmunjom-avtaluni og er harmilig,” sigur Baik Tae-hyun talsmaður fyri suðurkoreanska sameiningarmálaráðið.
Tá leiðararnir í báðum londunum hittust á søguliga fundinum í apríl, undirskrivaðu teir Panmunjom-avtaluna, sum millum annað miðar ímóti at gera Koreansku Hálvoynna kjarnorkufría. Suðurkorea vónar, at henda avtalan framvegis stendur við.
Amerikanska uttanríkismálaráðið sigur, at tey hava einki frætt - hvørki frá Norður- ella Suðurkorea um eina møguliga avlýsing. Tey hava heldur ikki fingið nakað alment mótmæli úr Norðurkorea í sambandi við hernaðarvenjingina.
Venjingin er ein afturvendandi árlig venjing, sum sambært USA og Suðurkorea einans snýr seg um verjustøðu, og á ongan hátt brýtur nakra avtalu millum partarnar.
Kelda: TV2
Mest lisið í farnu viku
Mentamálaráðharrin og ein løgtingslimur vilja innføra sensur av einstøkum privatum miðlum
Kristin Michelsen: Hetta er brot á lógirnar hjá Javnaðarflokkinum
100.000 í bót vegna manglandi trygd
Eingin makrelur í Føroyskum sjógvi
Jenis ætlar sær í landsstýrið
Alt hevur sína tíð her á fold
Feðgar lógu hvørjum øðrum eftir lívinum
R7 og KvF samsenda
Føroyar og Føroyingar... Ja, hvat er at siga um okkum?
Dennis og Jenis í sendingini NOVA. Lokalsending Nova úr Suðuroynni í dag frá klokkan 13.00 til 15.00
Vespureiðrið (93) - 15. okt 2018
Tað er ikki p-talið sum ger okkum til føroyingar
NOVA úr Suðuroynni - Sending 25 - prát við Jenis av Rana
Óttast Kinesiska 5G tøkni
Fuglafjarðarsendingin (7) - 18. okt. 2018
Islamar vildu hava australska rossaranch, og ánarin er tjóðarhetja
Óreglusemi á fundarborði í fiskimálaráðnum
Professari skotið seg í armin til at mótmæla Trump
Sosialt ólag millum svørt og ikki rasisma er orsøk til svarta mannfallið í USA
Kommunuskatturin minkar í Klaksvík og Runavík
Metis - Øll sendingin - 16. oktober 2018
Líggjas Johannesen: Hvar eru pengarnir brúktir?
At lata Almannaverkinum fleiri íbúðir loysir sjálvandi nakað
Eg gangi út frá, at Poul Michelsen hevur eina góða frágreiðing til vanliga skattgjaldaran
Samband
Postboks 226
FO-600 Saltangará


text:
Áseyðatalið hevur verið rættiliga støðugt í langa tíð, meðan nógv onnur viðurskifti, sum hava ávirkan á, hvussu nógv bit eitt lendi tolir, eru rættiliga óstøðug. Hetta eru viðurskifti sum granskarar, ráðgevar og bøndur hava viðgjørt á norðurlendskari verkstovu, og yvirskipaða niðurstøðan er, at bitið eigur at tillagast til gagns fyri bæði lendi, kjøtgóðsku og eisini fyri at halda altjóða sáttmálar, sum londini hava undirskrivað. Hesir altjóða sáttmálarnir fevna m.a. um lívfrøðiligt fjølbroytni, burðardygga menning, og skerjing av útláti av veðurlagsgassum.
Bit ávirkar hvørjar plantur vaksa, og serliga eru tað grøs sum taka seg fram í lendi, har munandi bit er. Summi grøs eru føðslubetri enn onnur, og her er tað vanliga so, at jú meiri bitið er, jú verri er fóðurgóðskan á tí grasi sum veksur. Seyður verður bæði heilsubetri og smakkbetri, um hann eisini hevur møguleika at eta urtir, og tað eru serliga urtirnar sum minka í tali, um bitið er nógv.
Bit ávirkar ikki bert djór og plantur oman á svørðinum, men í líka stóran mun undir svørðinum, og er bitið stórt, og plantan lítil, so minka planturøturnar samsvarandi, eins og tilgongdirnar at bróta niður lívrunnið tilfar verða tarnaðar. Tí er eitt øki við nógvum biti ofta fruktaminni enn eitt øki við passaligum biti.
Aðrastaðni er staðfest, at tann ávirkan bit hevur á vøkstur og lendi hevur stóra ávirkan á skordjór og onnur ryggleys djór í lendinum. Ov nógv bit minkar um mongd og margfeldi bæði av ryggleysum djórum og av heiðafuglameinginum.
Ov stórt bit, sum t.d. hevur við sær at planturnar eru fáar og spjaddar, hevur eisini við sær øktan vanda fyri bæði skriðulopi og jarðsliti, og harvið at stór øki leggjast oyðin. Hesi øki eru als ikki produktiv. Tey mest produktivu økini eru tey, sum hava eitt passaligt bit.
Á verkstovuni vórðu løgd fram úrslit frá kanningum úr Íslandi, Noregi og Føroyum um gróður, bit og slit, og víst varð á ymisk sløg av indikatorum sum kunnu brúkast, bæði plantur, soppar og skordýr, og hvussu hesi ávirkast av biti, samstundis sum veðurlagsbroytingar broyta umstøðurnar hjá bæði plantum og teimum djórum, sum liva av teimum.
Bæði í Íslandi og Noregi eru ásetingar um, hvussu stórt bitið kann vera. Í Íslandi hava tey havt sera nógv bit síðan fyrst í síðstu øld, helst meira enn vit hava í Føroyum. Hetta fór illa við lendinum, og stórar oyðimerkur tóku seg upp. Fyri at bøta um henda skaða, varð áseyðatalið minkað niður í helvt í áttatiárunum, og hetta hevur gjørt stóran mun. Í Noregi hava tey ikki ovurbit, ístaðin brúka tey seyð og geitir at forða fyri, at skógur tekur yvir opna graslendið. Hesin trupulleiki finst eisini í Íslandi, har tey hava staðfest, at um púrt einki bit er í 40 ár, so tekur bjørk yvir.
Sum heild kann sigast, at hóast batar ikki síggjast beinanvegin, so eru tað tó eftir 10 árum stórir batar at síggja, um eitt ov stórt bit verður tillagað til staðbundnu umstøðurnar.
Verkstovan staðfesti, at neyðugt er at gera tilmæli um seyðabit, eisini í Føroyum. Hóast lítið er granskað um hóskandi bit í Føroyum, so ber tó væl til at gera tilmæli grundað á tær kanningar, sum eru gjørdar, við at stuðla seg til tær royndir sum eru gjørdar í Íslandi og Noreg, men sjálvandi má støðugt kannast og granskast fyri at eitt tilmæli kann vera so neyvt sum gjørligt.
Semja var um at halda fram at samstarva um seyðabit, og at arbeiðast skal bæði við kunning, hugburði og beinleiðis gransking.
Á verkstovuni luttóku umboð fyri landbúnaðaruniversitetið í Íslandi og Bioforsk í Noregi. Úr Føroyum vóru umframt sjálvstøðugir ráðgevar eisini umboð fyri Náttúrugripasavnið (Søvn Landsins), Jarðfeingi, Búnaðarstovuna, Búnaðargrunnin og Fróðskaparsetrið.
(Greinin hevur eisini staðið á heimasíðuni hjá Setrinum)


text:
Orð: Magnus Gudmundsson
Lag (2007): Knút Olsen
Týtt: Petur Jacob Sigvardsen
Viðmerking: Týddur í november 2002.
Hoyr gleðiboðskap tann, sum hægstur er,
og nýggja vón oss birtir her í neyðum.
Sí, eingil Guds, tann halga boðskap ber:
Vár bróðir, Kristus, risin er frá deyðum!
„Hann reis frá deyðum, hann er ikki her“
í heljarfjøtrum dimmu, køldu gravar.
Á sjálvum deyða sigur vunnin er,
og sæla morgundýrd frá grøv hans stavar.
Hann reis frá deyðum. Hann er alsamt her,
tann halga vón er páskagleðin sanna.
Hann gav sítt lív, so lív oss lagað er,
og Andi Guds nú livir millum manna.
Tú, Jesus Kristus, Drottin dýrdarans,
sum deyðans fjøtur hevur latið falla,
rís upp í sál og sinni syndarans,
Guds Halgi Andi fylli verøld alla.


text:
Soo var sunnudagurin aftur her! Yndis dagurin í vikuni.
Eg loyvi mær at siga at summarið nærkast. Tað er í hvussu er blivið alsamt ljósari út á kvøldið og mín sann um ikki sólin er byrjað at vakja meg um morgunin. Hetta er fantastiskt!
Hóast hitastigini gott kundu hækka eitt sindur, so ímyndi eg mær at tað er blivið so heitt, at eg havi tørv á einum køldum frískum drinki.
Mamma gjørdi og ger enn ofta rabarbu súltutoy, greyt og suppu. Hetta er tað eg havi bundið við rabarbur. Súltutoy havi eg ongantíð verið fan av, men rabarbugreytu og suppa er lekkurt. Sjálvandi helst við nokk av sukri og vaniljukremi afturvið.
Náhh.. men í dag, fara vit at royna okkurt nýtt. Sum tit vita, eri enn aktiv í skeiðnum hjá Monu, SKÍN ’17, so eg gjørdi eina útgávu, har eg brúkti perfect strø frá ISIS í staðin fyri vanligt sukur, men hetta gevur sama smakk. (eg havi eisini roynt at gjørt drykkin við vanligum sukri).
Fyrst fara vit í gongd við at gera ein Rabarbu siropp, hendan kanst tú goyma í køliskápinum í nakrar dagar, og brúka til ymiskt. Hetta er so einfalt og ansar næstan sær sjálvum.
Tilfar til rabarbu siropp:
8-10 rabarbur
2 dl sukur
2 dl vatn
Reinsa og sker rabarburnar í smá stykkir. Koyr síðani alt tilfarið í eina grýtu ella eina høga pannu, og fá tað uppá kók. Set nú hitan lægri og lat tað simra í umleið 20-30 minuttir. Tá rabarburnar eru blivnar bleytar, tekur tú eina sílu og stillar hana omaná ein bolla. Stoyt nú rabarbuvatnið omanyvir síluna, so veskan rennur í bollan. Brúka eina skeið at trýsta á rabarbukjøtið í síluni, so tú fært so nógva vesku niður í bollan, sum gjørligt.
Koyr rabarbusiroppin í eina fløsku við proppi, og stilla á køl.
Tilfar tin ein rabarbudrykk
Rabarbusiropp
Myntubløð
Lime
Ísterningar
Brúsvatn
Koyr nøkur myntbløð í glasið. Sker nú lime í bátar og koyr nakrar í glasið. Knúsa ísterningar og koyr teir í saman við. Tú blandar siroppin við at koyra ein part av rabarbusiropp og tveir partar av brúsvatni.
Rør runt í glasinum og síðani eg klárt at borðreiða.
Hetta er mín yndir drykkur!!
Um tú ætlar at halda veistlu, ella fært onkrar vinkonur á vitjan okkurt kvøld, kann hetta sagtans gerast til ein cocktail. So er bara at blanda gin, vodka ella okkurt líknandi saman við.
Fert tú at royna hann?
Góðan sunnudag fittu damur, og lati okkum njóta endaspurtin av vikuskiftinum.
M&K


text:
Tey eru nakað av tí mest spennandi í altjóða poppumhvørvinum í løtuni, og veruliga gjøgnumbrotið er á veg. Teirra nýskapandi og hugtakandi popptónleikur hevur fingið vind í seglini, og í heimlandinum Noregi eru tey tann nýggja vónin. Europeiskir festivalar sum Glastonbury og Roskilde hava sett tey á plakatina, og í heyst skulu tey á umfatandi konsertferð í USA.
Summar Festivalurin er sera fegin um, at tað hevur eydnast at fáa HighasaKite at spæla á festivalinum í ár.
- Í fjør bjóðaðu vit okkara gestum Lukas Graham, sum síðani er blivin ein heimsstjørna. Nú kunnu fólk uppliva tað næsta stóra, HighasaKite úr Noregi, siga fyrireikararnir av Summar Festivalinum.
HighasaKite hevur fingið framúr ummæli fyri útgávuna Camp Echo, sum kom út í mai mánaði.
- Um tú hevur mist trúnna uppá popptónleik, so vísir HighasaKite tær ljósið, skrivaði norska Dagbladet í ummæli, sum fekk besta skoðsmál.